Сақлаш учун оддий буюмдан юқори технологик ускунага қадар: LG музлатгичлари бутун дунё бўйлаб оилаларни ҳайратлантиришда давом этади\n10:18 / 07.09.2017\nLG компанияси тенденция яратмоқда ҳамда ошхона маиший техникаси глобал бозорини шакллантирмоқда\nУнча ҳам кўп кишилар оддий музлатгич уй шароитини ўзгартирган буюмга айланди, деб айта олишмайди. Бироқ сўнгги 60 йил давомида музлатгичлар ишлаб чиқариш соҳасидаги ишланмалар маҳсулотларни сақлаш учун оддий ошхона буюмини кўп функционал, эргономик ва экологик қурилмага айлантирди. Истеъмолчилар технологиялар ривожи билан музлатгичларга янада юқори талаблар қўймоқда, ҳамда ишлаб чиқарувчилар бунга мос келиш учун максимал қулайлик, ихчамлик ва моделлар ҳамёнбоплиги учун ҳаракат қилишмоқда.\nТехника истеъмолчилар талабларига жавобан яхшиланмоқда, бироқ тенденцияларни башорат қилиш ва харидорларни ҳайратлантирувчи технологиялар яратишга қодир ишлаб чиқарувчилар етакчига айланади. LG Electronics компания обрўсини тасдиқлашда давом этмоқда, у технологиялар чегарасини кенгайтириш ва чақириқлар билан чиқишдан қўрқмайди. Ўз истеъмолчилари учун максимал қулайлик яратишга бўлган интилиш илғор музлатгичлар моделлари, жумладан Home Bar ва InstaView Door-in-Door’да®¹ да ўз аксини топди. Улар инверторли чизиқли компрессор билан жиҳозланган бўлиб, бу энергосамарадорлик ва ишлаш хусусиятларини оширади.\nLG 1998 йилда компаниянинг янги ишланмаси - Home Bar’ни тақдим этди. Унда маҳсулотларни сақлаш бир вақтнинг ўзиа ҳам қулай, ҳам самарали бўлди. Фойдаланувчилар бўлимларга бўлинган бўшлиққа эга бўлишди, уни уй бари, қўшимча полка ёки ҳаттоки музлатгич сифатида қўллаш мумкин. Энди керакли ичимликни олиш учун музлатгичнинг асосий бўлимини очиш, сўнг уни қуйиш учун ошхона столига олиб бориш шарт эмас эди. Керакли полкани бир қадам ҳам қўймай суришнинг ўзи етарли. Қолган ичимлик ва газакларни эса сақлаш бўлимида қолдириш мумкин, уларни кейин осон ва тез олиш имкони бор.\nHome Bar технологияси муваффақияти туфайли, LG компанияси ўз харидорларини янада хурсанд қилиш ва ҳайратлантириш иштиёқида бошқа йўналишларни ўрганиб чиқди, улардаги ишланмалар ҳар кунлик ҳаётни янада қулайроқ қилади. Тадқиқотларнинг кўрсатишича, LG истеъмолчилари музлатгични бир кунда ўртача 79 марта очишади. Шу билан бирга, 10 респондентдан 4 таси музлатгичлари ичида нима бор эканини эслай олишмади. Якунда бу маҳсулотларнинг эскириши ва уларни ташлаш юборишга олиб келди. Тадқиқот натижалари LG ишлаб чиқарувчиларини илҳомлантирди, ҳамда 2010 йилда Door-in-Door® («Эшикда эшик») илғор музлатгичи тақдим этилди. У кўп фойдаланилаётган маҳсулотлар ва ичимликларни музлатгичнинг қўшимча эшигида жойлаштириш имконини беради. Шу тариқа, уларни асосий эшикни очмай ва совуқ ҳавони ташқарига чиқармай, осонлик билан олиш мумкин. Асосий эшик очилиши сонининг камайиши маҳсулотларга узоқ вақт янгидек туриш имконини беради. LG компанияси маҳсулотлар жойлаштириш учун янада кўпроқ қулайлик ва имкониятлар тақдим этиш мақсадида, бу йўналишда ишларни давом эттирди ва 2014 йилда қўш эшикли (Dual Door-in-Door®) музлатгични тақдим этди.\nБугунги кунда энергосамарадорликни таъминлаш LG компанияси учун устувор аҳамиятга эга. Тадқиқотларнинг кўрсатишича, ҳар йили эшикнинг ҳар бир очилишида совуқ ҳавонинг йўқотилиши натижасида 50-120 кВт/с электроэнергия сарфланади. Айнан шунинг учун LG компанияси 2016 йилда InstaView Door-in-Door® моделини ишлаб чиқди, у музлатгич ичида нима бор эканини уни очмай туриб кўриш имконини беради. Эшикнинг шаффоф юзасига икки марта тақиллатиш ички бўлинма чироғини фаоллаштиради ва ичкарида нима бор эканини аниқ кўриш имкони яратилади. Кишиларнинг янгиликка бўлган реакцияси компания раҳбарияти учун кутилмаган бўлди – харидорлар ҳар гал музлатгични дўкон ёки кўргазмада кўриб, уни тақиллатиб кўришдан ўзларини тия олишмади. InstaView Door-in-Door® модели муҳокамалар мавзусига айланди, у музлатгични оддий ишлатиш услубини бутунлай ўзгартирди: ичкарида нима бор эканини билиш учун эшикни очиш эҳтиёжидан тортиб, то эшик очилгунга қадар у ердаги маҳсулотларни кўришга қадар.\nHome Bar, Door-in-Door® ва InstaView Door-in-Door®¹ каби ошхона бўшлиғини шакллантирувчи технологияларнинг пайдо бўлиши, LG компаниясининг кейинги ишланмаларига катта қизиқиш уйғотади. LG кўп йиллар давомида музлатиш ускуналари жаҳон бозорида новатор ва таъсири баланд ўйинчи бўлгани ҳолда, эришилган муваффақиятда ҳеч қачон тўхтаб қолмаган. У истеъмолчилар кутганидан ҳам яхшироқ ва бутун дунё бўйлаб оилаларни ҳайратлантирадиган маиший техника яратишга ҳаракат қилмоқда. LG компанияси фойдаланувчилар эҳтиёжи ва қулайлигини биринчи ўринга қўйиб, ноёб ва инновацион ошхона маиший техникаси билан ҳайратга солишда давом этади.\nистеъмолчилар ўзларини қандай тутишларини ички тадқиқот қилиш натижалари бўйича\nLG Electronics USA компанияси тадқиқотлари натижалари бўйича\nФлорида Университетининг овқатланиш ва қишлоқ хўжалиги фанлари инстути,


Шахсий ҳаётдаги муваффақиятсизликлар, ноҳақ «запрет»лар. Руслан Шариповнинг ҳаёти қандай кечган? - Zamin.uz\n16:00 / 02.01.2021\nШахсий ҳаётдаги муваффақиятсизликлар, ноҳақ «запрет»лар. Руслан Шариповнинг ҳаёти қандай кечган?\nЎзбекистонда хизмат кўрсатган артист, хонанда ва бастакор Руслан Шарипов 28 июль куни инсульт оқибатида вафот этди. «Fikrat.uz» Руслан Шариповнинг мураккаб ҳаёт йўли ҳақида мақола тайёрлади.\nРуслан Шарипов 1966 йил Самарқанд шаҳрида туғилган. 7 ёшидан мусиқа билан шуғулланган. 16 ёшидан эса катта саҳналарга чиқа бошлаган. Тошкент шаҳридаги Ҳамза номидаги мусиқа билим юртининг «Фортепиано» синфида ўқиган.\nРуслан Шарипов ёшлигида.\nИқтидорли ижодкор «Болалар», «Байт» каби машҳур гуруҳларни ташкил қилган. «Шаҳзод», «Сетора», «Хўжа» гуруҳларининг кўплаб қўшиқларига мусиқа басталаган. 1989 йилдан қўшиқ куйлашни тўхтатиб, эътиборини фақат бастакорлик ва янги гуруҳлар тузишга қаратган. Ўзи учун атиги йигирмадан ортиқ қўшиқ яратган бўлса, бошқа хонандалар учун 200 га яқин қўшиқ ёзиб берган.\n1980 йиллар охири 1990 йиллар бошида ўзбек эстрадасининг ривожланиши Руслан Шарипов номи билан боғлиқ. У кўп йиллар «Тарона» компаниясида ҳам фаолият юритган. 2002 йилда илк концерт дастури намойиш этилган.\nРуслан Шарипов отаси ҳамда биринчи рафиқаси Наргиз Зокирова\nҲозир Америка ва Россияда фаолият юритаётган хонанда Наргиз Зокирова унинг биринчи турмуш ўртоғи. Наргиза Зокирова 18 ёшда Сабина исмли фарзандни дунёга келтиради. Бироқ турмушлари узоққа чўзилмайди. Руслан Шарипов хатоларини тан олиб, оиласини тиклашга кўп бор уринади, бироқ Наргиз Зокирова уни кечирмайди. Ҳозир қизи ва набираси 5 ёшли Ноя Наргиза Зокирова билан бирга. Иккинчи турмуш ўртоғи Гўзал Аҳмедова билан Комила ва Ясмина исмли фарзандларини тарбия қилган.\nРуслан Шарипов қизлари билан.\nФаол ижодий фаолият юритаётган вақтида кутилмаган зарбаларни ола бошлайди. Хорижий телеканалларга нотўғри маълумотлар айтиб, интервью берганликда айбланиб телевидение эфирларидан олиб ташланади. Бу ишни қилмагани аниқ бўлгач, яна туҳматга учрайди. Гиёҳванд моддалар савдоси учун қамалгани ҳақидаги туҳматларга ойдинлик киритилгунга қадар яна экранга чиқмайди. Устига-устак «Хўжа» гуруҳи билан биргаликда бошлаган иши ҳам ортга кета бошлайди. Тадбиркорлик фаолияти касодга учрайди. Мусофирчиликда узоқ муддат қийналган, зах ерларда тунашга мажбур бўлиб, ревматизм касаллигидан азият чекиб яшади.\n2016 йилда шов-шувга сабаб бўлган суратлар\nЖонидан ортиқ суйган иккинчи аёли бошқа инсонни севиб қолгани учун Руслан Шариповни ташлаб кетади. Кетма-кет омадсизликларни кўтара олмай, тушкунликка тушиб, ичкиликка боғланиб қолади. Умрининг сўнгги йилларида пул етишмовчилиги туфайли ўз уйини сотиб, онаси билан яшайди. Лекин кейин ўзини қайта тиклаб олади.\nРуслан Шарипов онаси билан. Хонанданинг онаси 2019 йилда вафот этган.\nХонанда сўнгги интервьюларидан бирида яна ижодга қайтиши, ҳали ҳаммаси аввалгидек зўр бўлиши, концерт бериш режаси борлиги ҳақида гапирган. «Бу концерт яккахон тарзда бўлмайди. Унда бугуннинг энг ёрқин хонандалари ҳам иштирок этади. Катта шоу узоқ йиллик танаффусга яхши жавоб бўлади», — деган эди хонанда. Афсуски, ниятлари амалга ошмай, хонанда бу дунёни эрта тарк этди.\nРуслан Шариповдан иқтибослар\n«Бизни олдинда нималар кутаётганини ҳеч қачон билмаймиз. Бўлиб ўтганларнинг ҳаммаси мен учун синов бўлди, деб қабул қиляпман».\n«Режаларим жуда кўп. Соғлиғим тиклангач, ижодимни йўлга қўяман. Кимлардир учун эмас, ўзим учун қўшиқ ёзишни истайман».\nҚуйида Руслан Шариповнинг якка ўзи ва бошқа хонандалар билан бирга куйлаган машҳур қўшиқлари кетма-кетлиги эътиборингизга ҳавола қилинмоқда. Бу қўшиқлар нафақат Руслан Шарипов истеъдодига яна бир бор баҳо бериш, балки 10-15 йил аввалги ўзбек эстрадасини ёдга олиш имконини ҳам беради. “Замин” янгиликларини “Facebook”да кузатиб боринг\nЯнгиликлар » Ҳаёт тарзи » Шахсий ҳаётдаги муваффақиятсизликлар, ноҳақ «запрет»лар. Руслан Шариповнинг ҳаёти қандай кечган?\nКеча, 02:56, Спорт\nКеча, 12:20, Ҳаёт тарзи\nТурпнинг инсон организми учун фойдаси ва зарари ҳақида\nОддий ханталнинг кўпчиликка номаълум бўлган 7 сири\nГолливудча сир: қандай қилиб спорт ва парҳезсиз вазн камайтириш мумкин?


Обамеянгнинг «Реал»га ўтиши нимага боғлиқлиги маълум қилинди\n09:47 / 06.02.2017\nДортмунднинг «Боруссия» клуби ҳужумчиси Пьер-Эмерик Обамеянгнинг манфаатларини ҳимоя қилувчи агент Оскар Дамиани «Реал» бош мураббийи Зайнидин Зидан мижозининг мадридликлар сафига трансфер қилинишига қарши экани ҳақида гапирди.\n«Пьер-Эмерик ёзда «Боруссия»ни тарк этади. У «Реал»га ўтишни истамоқда, бироқ унинг орзуси ёзда амалга ошади деб ўйламайман.\n«Реал»да бу трансфер учун пул бор, улар мижозим билан шартнома тузиши мумкин, аммо ҳаммаси Зиданга боғлиқ.\nУ Обамеянгда Бенземанинг ўрнини босиш учун етарлича салоҳият борлигига ишонч билдирмаяпти. «Реал»нинг марказий ҳужумчиси Криштиану Роналду ва Бэйл билан бирга ўйнаши лозим ва Зидан Обамеянгни бу вазифани бажара олишига ишонмаяпти», дея Дамианининг сўзларини келтирган Bernabeu Digital.\nБундан олдинги хабарларда Обамеянг ривожланишни истаса, ёзда бошқа жамоага ўтиши кераклиги ҳақида гапирганди.\n«Боруссия» раҳбарияти Обамеянгнинг сўзларидан дарғазаб бўлди\n«Боруссия» Обамеянгга ўринбосар топиб қўйди


Ўзбекистонда «селитра»сиз ҳосил олиш биотехнологияси яратилди\n24.09.2019 17:50 0 1714\nЎзбекистон Республикаси Фанлар академияси Генетика ва ўсимликлар экспериментал биологияси институти илмий ходими, биология фанлари доктори Бахтиёр Расулов томонидан Ўзбекистонда минерал ўғитларсиз кузги буғдой етиштириш биотехнологияси ишлаб чиқилди ва амалда муваффақиятли синовдан ўтди. Бу ҳақда Тошкент вилояти ҳокимлиги ахборот хизмати хабар бериб ўтди.\nФанлар академияси хабарига кўра, мазкур биотехнология усули ёрдамида – азотли ва фосфорли минерал ўғитларсиз буғдой ҳосилдорлиги оширилади. Дала шароитидаги тадқиқотлар Тошкент вилояти Янгийўл тумани Калган массивидаги буғдой далаларида ўтказилди.\nБиотехнологиянинг асоси тупроқларда, ўсимлик илдизлари атрофида кўпаядиган фойдали бактерияларнинг ноёб биологик хусусиятларига асосланади. Тупроқ бактериялари ўсимликларнинг ўсиши, ривожланиши ва ҳосилдорлигини оширишда талаб этиладиган биологик азот ва фосфор, турли физиологик фаол моддалар, оқсиллар (шунингдек, аминокислоталар), витаминлар ҳосил қилади. Тупроқнинг муҳим био-экологик хусусиятларини тиклайди – тупроқ ёшаради. Таклиф этилган ушбу биотехнологияда ана шу бактериялардан фойдаланилади.\nДала шароитидаги тадқиқотларда ушбу биотехнология асосида ва минерал ўғитлар қўлланмасдан ўртача 50 ц/га ҳосил олинган.\nМазкур ишланма, айниқса, шўрланган тупроқларнинг биологик хусусиятларини тиклаш ва буғдой ҳосилдорлигини оширишда жуда фойдали, Ўзбекистон шароитларида истиқболли ҳисобланади.\nқишлоқ хўжалиги олим Бахтиёр Расулов


БМТ Бош котиби Яманда олиб борилаётган уруш усулидан норозилик билдирди\nБМТ Бош котиби Бан Ки Мун.\nБМТ Бош котиби Бан Ки Мун Яманда дам олиш кунлари содир этилган ҳаво зарбаси оқибатида 140 киши нобуд бўлганидан сўнг бу мамлакатдаги урушда қўлланилаётган “манфур усуллар”га алоқадор томонларга жавобгарлик юклаш зарурати ҳақида билдирди. Ҳаво ҳужуми Саудий Арабистони ҳарбий-ҳаво кучлари томонидан амалга оширилгани тахмин этилмоқда.\n“Саудий Арабистони бошчилигидаги коалициянинг ҳаво ҳужумлари кенг кўламли қирғинга айланиб кетди ҳамда мамлакатдаги тиббий муассасалар ва фуқаровий инфратузилманинг энг муҳим объектларидан кўпи йўқ қилинишига олиб келди”, деди 10 октябрь куни журналистлар олдида сўзлаган Бан Ки Мун.\nҲаво зарбалари Яманнинг ҳарбий ва сиёсий раҳбарлари иштирокидаги дафн маросими ўтаётган жойга берилган. БМТ Инсон ҳуқуқлари бўйича олий комиссари орасида Саудия Арабистони ҳам бўлган Женевадаги Инсон ҳуқуқлари бўйича кенгашни Яманда юзага келган “жазосизлик муҳити” шароитида етарлича фаолият олиб бормаётганликда айблади.\nЗайд Раъд ал-Ҳусайн яна бир бор Яманда инсон ҳуқуқлари бузилиши ва бошқа жиноятлар юзасидан мустақил текширув ўтказишга чақирди. Унга кўра, Саудий Арабистони бошчилигидаги коалициянинг исёнчи (шиа) ҳусийларга қарши ўтган йил мартида бошлаган ҳаво амалиётларидан бери бу мамлакатда камида 4125 киши ҳалок бўлган.


Ғазо юзасидан сулҳ битими 72 соатга узайтирлиди\n26 ноябр 2020, Тошкент вақти: 07:08\nҒазода уйини тарк этаётган фаластинлик оила.\nИсроил ва ҲАМАС 14 августда якунланиши керак бўлган сулҳ битимини яна 72 соатга чўзиш ҳақида келишиб олди.\nҚоҳирада ўтаётган Исроил ва ҲАМАС музокараларида ўртамчилик қилаётган Миср вакилининг айтишича, Ғазо минтақасидаги вазиятни барқарорлаштириш масаласида томонлар ҳалигача муросага кела олмаган.\n14 августгача эълон қилинган сулҳ битими муддати якунланишидан олдин Исроил полицияси Ғазодан Исроилга ракета отилганини маълум қилган. Исроил мудофаа вазири Моше Яалон эса сешанба куни қуролли кучларга жангларни давом эттиришга тайёр туришлари ҳақида кўрсатма берган.\nҲАМАС Исроил ва Миср Ғазо минтақасини денгиздан қамал қилишни тўхтатишини талаб қилмоқда. Исроил эса Ғазо қамали очилса ҲАМАС қўшимча қуроллар сотиб олиш имкониятига эга бўлишидан ташвиш билдириб, бу талабга қарши чиқмоқда.


1250 Ўқиш режими + -\nШунинг учун кун давомида ейиладиган углеводга бой маҳсулотларни камайтириб, уларни оқсилга бой, ҳаттоки ёғли оқсилга бой маҳсулотларга алмаштирсак, мақсадга мувофиқ бўлади. Тухум, балиқ, сут маҳсулотлари, гўшт ва турли сабзавотларда оқсил моддаси кўп. Бу маҳсулотларда ҳам углевод бор, аммо улардаги углевод қондаги шакар миқдорини оширмайди. Соғлигимиз учун фойда деб билган иккинчи одатимизга тўхталсак. Кўпинча ҳафта давомида уйқуга тўймаганимиз сабабидан бу уйқуни дам олиш кунларида тўлдирамиз. Яъни дам олиш кунлари соат 10 гача ухлаймиз. Бу одат эса организм учун фойда эмас, балки зарар келтиради. Ҳафта давомида эрталаб барвақт турамиз ва бунга ритмик равишда одатланганмиз. Бундан ташқари, эрталаб соат 6 дан 8 гача инсон организми кортизол гормонини ишлаб чиқаради. Бу бизга боғлиқ бўлмаган жараёндир. Яъни қуёш чиқиши билан организм автоматик равишда кортизол гормонини ишлаб чиқаради. Табиийки, «Бу гормон нима учун зарур, унинг вазифаси нима?» деган савол туғилади. Кортизол тетиклик, қувват, фаоллик гормонидир. Дам олиш кунлари соат 10 гача ухлаган инсоннинг кучи бўлмайди, ўзини ланж ҳис қилади. У биоритмни бузди. Лекин бу ҳаммаси эмас. Қоронғу тушиши билан инсон организми уйқу гормони бўлган мелатонинни ишлаб чиқаради. Яна эслатиб ўтамиз. Бу гормонларни ишлаб чиқарилиши бизга боғлиқ эмас. Яъни қоронғу тушиши билан инсон организми мелатонин ишлаб чиқаради, қуёш чиқиши билан бу гормонни ишлаб чиқаришдан тўхтайди. Биз эса соат 10 гача ухлаш натижасида, уйқу гормонини ишлаб чиқарилишига мажбур қилган ҳолда куч-қувват ҳисобланган кортизол гормонини ишлаб чиқарилишига тўсиқ қўямиз. Бу мелатонин гормонини ишлаб чиқиш даври бузилишига олиб келади. Мелатонин одатдаги вақтдан кеч ишлаб чиқарилади. Натижада душанба ва баъзан сешанба кунлари уйқуга тўймаганлигимизни билган ҳолда ўзимизни лоҳас ҳис қиламиз, фаоллигимиз эса камаяди. Шунинг учун дам олиш кунлари ҳам барвақт туришга одатланишимиз керак. Уйқуга тўйиш учун кечки соат 10 да ётиш соғлигимиз учун фойдалидир. Қисқача етказмоқчи бўлганимиз шулардан иборат. Соғ бўлинг!\nМуслима аёл Тунис мэри бўлди\nТарихда илк бор Тунис пойтахтининг мэри қилиниб нозик хилқат вакиласи тайинланди. 3 июль санасида жамланган сайлов натижаларига кўра ғалабани Ислом партияси давоми...\n01:17 / 02.08.2018 995\n04:42 / 22.11.2019 1045\nҲасадгўйнинг қалби ҳасратга тўла бўлади\nҲасад, айтиш жоиз бўлса, маънавий жиноятдир. Бу жиноятнинг асосий қурбони ҳасадгўйнинг ўзи. Ҳасадгўйларни севадиган одамни, бахилларни, ўзгаларга ёмонлик давоми...\n19:01 / 23.11.2016 2534


“Яшил сайёрамиз”нинг табиий ҳолда ўсувчи хушманзара ўсимликлари бор | Ўрмон хўжалиги давлат қўмитаси расмий веб сайти\n“Яшил сайёрамиз”нинг табиий ҳолда ўсувчи хушманзара ўсимликлари бор\nТабиатнинг бир бўлаги сифатида инсоният ва наботот бир-биридан ажралмас тушунча. Зеро, инсон ҳаётини яшил оламсиз тасаввур қилиш қийин. Шунинг учун атроф-муҳитни, ўсимликлар оламини муҳофаза қилиш инсоният учун жуда катта ҳаётий аҳамиятга эга.\nЕр сайёрасидаги ҳаётнинг асоси ўсимликлардир. Табиий экологик тизимлар ўсимликлар оламининг биологик хилма-хиллиги билан ўзига хос хусусият касб этади.\nМаълумки, Ўзбекистоннинг ўсимлик дунёси ¬ғоятда ранг-баранг.\nСўнгги йилларда дунё миқёсида аҳоли сонининг ошиши доривор ўсимликлар ҳамда табиий асал ва асалари маҳсулотларига бўлган талабнинг ҳам ортишига олиб келмоқда. Аммо мамлакатда саноат тармоқлари ва қишлоқ хўжалигининг ривожланиб бориши, табиий майдонларнинг кенг миқёсда ўзгартирилиши экологик мувозанат бузилишигасабаб бўлиб, натижада ўсимликларнинг камайиб кетиш хавфи туғилмоқда. Бу эса ўсимликлар дунёси генофондининг қисқаришига сабаб бўлмоқда ҳар қандай турнинг йўқолиши бошқа нохуш оқибатларга олиб келиши аниқ.\nХусусан, мамлакатимизда ўсимликлар оламининг камёб, йўқолиб кетиш хавфи остида турган хушманзара , Боботоғ, Ҳисор, Узун ўрмон хўжаликлари ва Сўх атрофида учрайдиган Ойгул, Сирғагул (ўзб.), Холмон (тож.), Рябчик Эдуарда(рус)—- Frittillaria eduardii каби ўсимлик тури мавжуд.\nМутахассисларнинг сўзларига кўра, айрим ўсимлик туркумларининг камёб ва йўқолиб бораётган турлари, доривор ўсимликлар, табиий экосистемаларнинг индикатор турлари кабилар бўйича глобал иқлим ўзгаришининг мавжуд сценарийлари асосида рўй бериши мумкин бўлган ўзгаришларни башорат қилиш борасида ҳам замонавий тадқиқотлар олиб борилмоқда. Олимлар томонидан олиб борилаётган изланишлар доривор ўсимликлар билан бирга, деҳқон ва боғбонларнинг орзусидаги янги ¬навлар яратишга манба бўладиган маданий ўсимликларнинг ёввойи турлари борлигидан далолат бермоқда.\nҚайд этиш лозимки, Ўсимликлар генетик ресурслари илмий тадқиқот институтининг Қишлоқ хўжалиги экинлари генетик ресурслари Миллий Генбанкида сақланаётган маданий ўсимликлар ва уларнинг ёввойи аждодлари генофонди мамлакатнинг стратегик объекти бўлиб, озиқ-овқат хавфсизлиги ҳамдафундаментал ва амалий изданишларнинг асоси, шунингдек, турли хил қишлоқ хўжалик экинларининг янги юыори маҳсулдор ва юқори сифатли навларини яратишда селекция учун доимий ва қимматли манбаси ҳисобланади\nМаълумот ўрнида таъкидлаш лозимки, мамлакатимизда 70 га яқин маданий ўсимликларнинг ёввойи турлари мавжуд. Шунингдек, юртимиз наботот оламидаги 4,3 мингдан ортиқ ўсимликлардан 750 турининг ¬дориворлиги аниқланган. Таъбир жоиз бўлса, улар “яшил сайёрамиз”нинг ¬бамисоли хазинасидир. Шулардан пиёз, олма, бодом, ёнғоқ, арпа, хандон писта ва бошқа ўсимликлар биологияси атрофлича ўрганилмоқда. Доривор ўсимликлар етиштириш ва қайта ишлашни кўпайтириш баробарида, улардан фойдаланиш имкониятлари ҳам кенгайтирилмоқда.\n← Давлат бошқаруви академиясида “Келажак лидерлари” махсус дастурининг 2-мавсуми тингловчиларига сертификат топшириш маросими бўлди Келгусида 211 минг гектар майдонда ўрмонзорлар ва 2,5 минг гектар майдонда иҳота дарахтзорлари барпо этилади →


Сергелидаги газ муаммоси. Мутасаддилар бу масалани жойига чиқиб ўрганишди\nСергелидаги газ муаммоси. Мутасаддилар бу масалани...\n12.01.2018 21:05 0 376\nЯқинда айрим хорижий оммавий ахборот воситалари орқали Тошкент шаҳар Сергели туманининг 11-мавзесидаги хонадонларда табиий газ босимининг қиш мавсумида кескин пасайиб кетгани ҳақида ахборотлар тарқатилган эди.\nТошкент шаҳар ҳокимлиги ахборот хизматининг хабарига кўра, мутахассислар томонидан ушбу масала жойга чиқиб ўрганилди. Аниқланишича, туманнинг 11-мавзесидаги хонадонларда табиий газ босимининг қиш мавсумида кескин пасайиб кетгани ҳақида хорижий ахборот воситаларида тарқатилган ахборотлар ўз тасдиғини топмади.\nЖойдаги газ тақсимлаш пунктлари ўрнатилган параметрлар доирасида ишлаётгани, яъни ГТПга кириб келаётган табиий газнинг босими 1 кг/см. кв., чиқиш босими 300 мм. сув устунига тенглиги аниқланиб, у меъёрга мослиги таъкидланди.\nШунингдек, маҳалла фуқаролари йиғини раислари томонидан 11-мавзеда газ таъминоти ва газ босими бўйича ҳеч қандай шикоят йўқлиги билдирилди.\nЎзбекистон Сергели Тошкент газ\nЖамият 12/05, 15:29\nЖамият 12/03, 13:52\nЕнгил ёмғирдан сўнг. Сергелидаги уйларни кўринг\nЖамият 28/04, 17:13\nФоторепортаж. Сергелидаги уйлар ва метро қурилиши қандай кетмоқда?


09 апрел 2020, Тошкент вақти: 06:39\nЎзбекистонлик шифокорларга ҳафтасига уч кун жамоатчилик билан учрашиб, соғлом турмуш тарзини тарғиб қилиш вазифаси юкланди.\nТарғиботга жалб қилинган ёш шифокорлар бу тадбир икки ойдан бери давом этаётгани, шу давр мобайнида йўлкирани ва бошқа сарф-ҳаражатларни ўз ёнларидан қилаётганлари уларга оғир тушаётганидан шикоят қилмоқда.\nАммо Ўзбекистон Соғлиқни сақлаш вазирлиги расмийлари соғлом турмуш тарзини тарғиб қилиш ҳар бир шифокорнинг бурчи эканини таъкидлаган ҳолда, бунинг учун қўшимча ҳақ тўлаш назарда тутилмаганини билдирди.\n"Соғлом турмуш тарзини тарғиб қилиш бизга қимматга тушаяпти"\nОзодликка боғланган марғилонлик ёш шифокорлардан бири соғлом турмуш тарзини тарғиб қилиш бўйича чора-тадбирлар учун ҳар бир шифокорга 37 соатлик норма белгиланганини айтди:\n- Авваллари ҳафтасига уч кун участкаларга чиқар эдик. Энди эса ёш шифокорларга ҳафтасига уч кун участкага чиқиш билан бир қаторда участкадан ташқаридаги маҳаллалар, мактаблар, корхона ва ташкилотларга боришга мажбур қилишмоқда. Бу ерда камида 25-30 одамни йиғиб тарғибот ўтказишимиз керак. Бундан ташқари оммавий ахборот воситаларида чиқишимиз, ижтимоий тармоқларда махсус каналлар очишимиз, видеолар қилишимизни талаб этишмоқда. Икки ойдан бери аҳвол шу. Ойлигимиз ўзи шундоқ ҳам оз. Бунинг устига бундай тадбирлар учун ҳафтасига 150-200 минг сўм йўлкира қилаяпмиз.\nОзодлик суҳбатлашган олтиариқлик ёш шифокор ҳам бу гапларни тасдиқлади. Унга кўра, бу тадбирларни иш вақтида амалга ошириш буюрилган:\n- Масалан, мен беморларни қабул қилиш ўрнига маҳаллага ёки мактабга боришим керак. “Беморларни ким қабул қилади?”, деб сўрасам, раҳбарлар “Бошқа бир шифокор кўриб қўяр”, деб жавоб беришди. Бунинг устига битта ўшандай тадбирни ўтказиш учун йўлкира, кўргазмали воситалар учун яна 15-20 минг сўм ҳаражат қиламан. Мен-ку, шифокорман, ойлигимга эпласам бўлади. Аммо энди ишга келган ёш ҳамширалар 500-600 минг ойлик олади. Улар жуда қийналиб кетишди.\nЁш шифокорлар ўз сўзларининг тасдиғи ўлароқ қуйидаги суратда кўриб турганингиз - тадбирлар режаси акс этган жадвални тақдим этишди.\n"Тарғибот ишлари учун тиббиёт ходимларига ҳақ тўланмайди"\nОзодлик мавзуни ўрганиш доирасида бу масалада Соғлиқни сақлаш вазирлигига мурожаат қилди. Вазирликнинг ўз исмини айтишни истамаган ходими соғлом турмуш тарзини тарғиб қилиш тадбирлари Ўзбекистоннинг барча ҳудудларида режали тарзда ўтказилаётганини тасдиқлади:\n- Бу тадбир президентимизнинг соғлом турмуш тарзини тарғиб қилиш зарурлиги тўғрисидаги ташаббуслари ортидан бошланган. Бир неча ойдан бери давом этмоқда. Лекин бу тадбирни ўтказиш шифокорлар учун мажбурият эмас, ихтиёрийдир, - деган расмий Озодликка мазкур тадбирни ўтказиш учун масъул шахс билан боғланишни тавсия қилди.\nСоғлом турмуш тарзини тарғиб қилишга масъул бўлган вазирлик расмийси Барнохон Одилова мазкур тадбирда қатнашган шифокорларга қўшимча ҳақ тўлаш назарда тутилмаганини айтди:\n- Шифокорлар ҳар ҳафта ўз участкаларига чиқади. Биз ўша участкага чиққан пайтда беш-ўн одамни тўплаб, соғлом турмуш тарзини тарғиб қилишни тавсия қилганмиз. Бу тадбирнинг аввалгиларидан фарқи шундаки, ҳозир мақсадли аудитория, яъни соғлом турмуш тарзига муҳтож одамларни аниқлаб, ўшалар орасида тарғибот ўтказиш режалаштирилган. Ҳар бир шифокор буни ўз участкасида ўтказаётгани учун қўшимча ҳақ ёки йўлкира тўланмайди. Ҳеч ким бир шифокорни ўз участкасидан ташқаридаги бошқа бир участкага, узоқ ҳудудга жўнатишга ҳақли эмас. Бунга мажбур қилишга раҳбарларнинг ҳеч бирига ваколат берилмаган.\nЎзбекистон расмийлари бундан аввал ҳам бюджетдан маош олиб ишлайдиган ташкилотлар ходимларини турли тадбирларга мажбурий равишда жалб қилинмаслиги тўғрисида баёнотларни берган.\nАммо шунга қарамай, жой-жойлардан Озодликка бюджет ходимлари мажбурий меҳнатга жалб қилинаётганлари ёки бирон бир тадбирга мажбурий жалб қилинганлари ҳақида билдириб келадилар.\nЖумладан, Озодлик ўқитувчилар, тиббиёт ходимлари ва бошқа бюджетдан маош олувчи ташкилотлар ходимлари кўчаларни ва қабристонларни тозалаш, ободонлаштириш каби ишларга мажбуран жалб қилинаётгани тўғрисида қатор мақолаларни эълон қилганди.\nАдлия вазирлиги: Ходимларни қишлоқ хўжалик ишларига жалб этиш тақиқланган


Рашид Fофуров: «Футболчиларда «Навбаҳор»га нисбатан ишончсизлик пайдо бўлган» » Скачать музыку бесплатно новинки музыки 2016-2017\nРашид Fофуров: «Футболчиларда «Навбаҳор»га нисбатан ишончсизлик пайдо бўлган»\nКомментариев: 0 Просмотров: 255 Дата: 26-01-2016, 16:10 Наманганнинг “Навбаҳор” жамоаси ҳам янги мавсумга астойдил тайёргарлик олиб бормоқда ва ҳозирда режа асосида Тошкентда шуғулланмоқда. Йиғин давомида бир қатор ўртоқлик учрашувлари ўтказилмоқда ва селекция борасида ҳам ишлар олиб борилмоқда. Бош мураббий Рашид Ғофуров эса имкон қадар таркибни шакллантиришга ва уни кучайтиришга эътибор қаратмоқда. Шу сабабли у билан боғланиб таркибдаги ўзгаришлар ва қишки йиғин ҳақида суҳбатлашдик.— Рашид ака, “Навбаҳор”нинг Тошкентдаги йиғинидан қанчалик қониқиш ҳосил қиляпсиз?— Ҳаммаси жойида, йиғин режа асосида давом этяпти. Тошкентдаги йиғинимиздан қониқиш ҳосил қиляпман. Лекин таркиб масаласида бундай дея олмайман. Нимагадир бу борада кўнглим тўлаётгани йўқ. Яна айрим кўз остимизга олиб қўйган футболчиларимиз бор. Бироқ, улар билан ҳали бир тўхтамга келмаганимиз учун ҳозирча гапирмай турганим яхши.— Бўлиб ўтаётган ўртоқлик учрашувлари борасида фикрларингиз?— Ўтказаётган ўртоқлик учрашувларимиз яхши ёки ёмон эмас. Аммо, қишки тайёргарликни кеч бошлаганимиз ҳамда йигитларимизда жисмоний жиҳатдан камчиликлар борлиги ўша назорат беллашувларида кўзга ташланиб қолмоқда. Оптимал таркибга эга бўлмаётганимиз ўйинлар пайтида билиняпти ва бу орқали кўплаб жамоалардан орқада қоляпмиз. Барибир жамоа ўйинини кучайтира оладиган 3-4 нафар футболчи керак. Биз ана шундай ўйинчилар билан музокаралар олиб боряпмиз. Агарда улар сафимизга қўшилишса, ўйлаганларимизни амалга ошира оламиз. Шу боис ҳам ўша футболчиларга умид қилиб турибмиз.— Айни пайтда кўрикда иштирок этаётган футболчилар бор. Хўш, улар ҳақида фикрларингиз қандай?— Айнан қайси ўйинчиларни назарда тутяпсиз?— Масалан, Мўйдин Мамазулумов, Олександр Пишур, Шуҳрат Йўлдошев, Алишер Аҳмедов...— Алишер Аҳмедов билан дўстона руҳда хайрлашдик. Ҳа, у ёмон дарвозабон эмас. Лекин бизда унинг савиясидаги посбон бор. Ҳатто, ундан ҳам кучлироқ дарвозабонларга эгамиз. Қолган футболчиларни ҳам синаб кўряпмиз. Олий лига ҳавосидан баҳраманд бўлган йигитлар ҳозирда биз билан бирга шуғулланишмоқда. Лекин имкон қадар таркибимизни кучайтиришимиз лозим. Ростини айтсам, ҳозирги пайтга келиб аксарият яхши савиядаги футболчилар ўз жамоаларини топиб бўлишган. Мавсум бошланишига эса бир ойдан сал кўпроқ вақт қолди холос. Шунга қарамай, вазиятни ўзимиз учун ижобий томонга ўзгартиришга ҳаракат қиляпмиз ва чемпионат бошланишигача иложи борича таркибимизни кучайтирмоқчимиз.— Пишур масаласи ҳал этилдими?— Айни пайтда бу ҳужумчининг масаласи очиқ турибди. Умид қиламанки, тез орада у билан боғлиқ вазиятни ҳал қила оламиз.— Янги шартномага имзо чеккан футболчилар борми?— Ўтган йилги таркибимизда қолган ўйинчилар билан шартномаларни узайтирганмиз. Янги таклиф этилган футболчилар билан ҳам гаплашяпмиз. Улар билан ҳам ўзаро келишсак, тез орада битимларни имзолаймиз. Фақат шартнома тузганимиздан кейингина бу ҳақида маълумот берамиз.— Жамоада мураббий сифатида иш бошлаган Микола Шевченкони ҳам кетишига муносабатингизни билдириб ўтсангиз?— У соғлиги туфайли клубдан кетишга мажбур бўлди. Яқинда операция столига ётган экан. Аслида эса у билан бошида гаплашганимизда бу ҳақида айтмаганди. Ўртоқлик учрашуви пайтида ўзини ноқулай ҳис қилди ва бу унинг ўзига ҳам таъсир қилди. Шундан кейин ёнимга кириб хафагарчилик йўқми, ишлашга соғлигим йўл қўймаяпти, операциядан кейин 3-4 ой дам олишим керак эди, лекин мен ишлашни хоҳлагандим, деди. Шу сабабли уни тўғри тушундим ва самимий маънода хайрлашдик.— Энди унинг ўрнини ким эгаллайди?— Александр Волковни қайтардик. Биз у билан гаплашдик ва келишиб қўйдик. Эртадан машғулотларимизга қўшилади (суҳбат 24 январда бўлган).— Тушунарли. Жамоанинг кейинги режалари қандай?— 30 январгача Тошкентда шуғулланамиз ва кейин бир-икки кун йигитларга дам берамиз. Кейин яна 2 февралда пойтахтда тўпланамиз. Бу ерда 15 февралгача машғулотларни олиб борамиз.— Ҳозирда бош мураббий сифатида Сизни қийнаётган асосий муаммо нима бўлиб турибди?— Бу таркиб билан боғлиқ масала. Жамоада ҳамма нарса етарли бўлса-ю, аммо таркиб кўнгилдагидек бўлмаса бундан катта муаммо бўлмаса керак. Тўғрисини айтадиган бўлсам, ўйинчиларда “Навбаҳор”га нисбатан ишончсизлик пайдо бўлиб қолган. Биздан олдин бу ерда қандай йўллар билан ишлашганини билмади-у, лекин футболчиларда барибир клубга нисбатан ишончсизлик сезилиб турибди. Биз эса ҳаммасини яхши бўлишига, энди бошқача иш юритилиши ҳақида гапираётган бўлсак-да, уларни ишонтириш қийин кечяпти. Мавсум бошлангунигача ҳаммасини ижобий тарафга ўзгартиришга ҳаракат қиламиз.— Дарвоқе, шу ўринда Хайрулла Каримов масаласига ҳам тўхталиб ўтсангиз?— Ҳозирча бу футболчининг ҳам масаласи очиқ турибди. Лекин уни ҳам сафимизда олиб қолишга ҳаракат қиляпмиз. Манба: “Аср футболи” газетаси. - деб хабар бермоқда Stadion.uz нашри.


Покистон Афғонистон билан чегараларни мустаҳкамлашга ҳаракат қилмоқда.\n03 март 2021, Тошкент вақти: 18:57\nПокистонлик чегарачи совет даврида ишлаб чиқарилган дурбин орқали Афғонистон билан бўлган узун, кенг, чанг-тўзон кўтарилган чегарани кузатади. Унинг асосий вазифаси “Ал-Қайда” ва толиблар жангариларини Покистон ҳудудларига ўтказмаслик.\nАҚШ етакчилигидаги аксил-террор кампанияси доирасида Покистон Афғонистон чегарасидан одамлар ҳар икки томонга назоратсиз ўтишининг олдини олиш учун янги постлар қуряпти, ҳандақлар кавлаяпти ва ноқонуний қурилган биноларни бузиб ташламоқда. Шунга қарамай, Афғонистонда қатор террор ҳужумлари уюштирилиб, юзлаб одам қурбон бўлганидан сўнг, Кобул расмийлари Покистонни чегарани қўриқлашда етарли чора кўрмаётганликда айблади.\nАфғонистон Президенти Ҳамид Карзай яқинда Британияга сафари чоғида мамлакатда дуч келинаётган терроризм хавфи ҳақида шундай деди: “Биз ҳали ҳам қийинчиликларга дуч келяпмиз. Биз ҳали ҳам муаммоларга дуч келяпмиз. Кураш ҳали олдинда. Биз терроризмни енгган бўлсак-да, уларни мамлакатдан сиқиб чиқаришга муваффақ бўлган бўлсак-да, улар ҳокимиятдан ағдарилган бўлса-да, улар ҳали ҳам атрофда яшириниб юрибдилар. Улар ҳали ҳам шу ерда. Терроризм ва экстремизм ҳали ҳам ҳаётимизга таҳдид солмоқда”.\nПокистоннинг жануби-ғарбий вилояти расмийлари Афғонистон билан бўлган 1 минг 200 км узунликдаги чегарани қўриқлаш учун маблағ етишмаслигини айтадилар. 19 асрда чўлу-биёбон ва тоғларда белгиланган икки давлат ўртасидаги чегара Покистоннинг чегара ҳудудларида яшовчилар учун шунчаки оддий бир чизиқ. Улар асрлар давомида Покистон ва Афғонистон ҳудудларига бемалол, хоҳлаган пайтларида ўтганлар ва хоҳлаганда ортга қайтганлар.\n“Одамлар чегарани ноқонуний равишда кесиб ўтмаётганига 100 фоиз имонимиз комил бўлиши керак. Бунинг учун биз кўп иш қилдик. Чегара жуда узун бўлгани учун яна кўп ишлар қилиниши лозим. Бундан ташқари бизга маблағ етишмайди. Гапириш осон, аммо бажариш қийин ”,- дейди Покистон ҳарбийлари матбуот котиби генерал-майор Шуҳрат Султон.\nАфғонистон ва Покистон чегараси 1893 йилда, ўша пайтда Британия колонияси бўлган Ҳиндистон ва Афғонистон ҳукумати ўртасидаги келишувга биноан, Паштун уруғлари ҳудудлари орқали ўтган. Паштунлар ва кўчманчи элатларга чегарани кесиб ўтишга рухсат берилган. Давлат чегараси улар учун шунчаки харитадаги бир чизиқ эди.\n1980 йилларда Афғонистонга бостириб кирган Совет қўшинларига қарши курашда Покистон АҚШ ҳомийлигидаги афғон мужоҳидларининг асосий базасига айланганида, чегарани кесиб ўтиш анъанаси янада кучайди. Аммо 2001 йил 11 сентябрда АҚШга қарши террор ҳужумлари уюштирилганидан кейин вазият бутунлай ўзгарди.\nАҚШ етакчилигидаги коалиция кучлари толибларни ҳокимиятдан ағдарганидан кейин, улар Ал-Қайда тармоғига мансуб дўстлари билан бирга Покистоннинг чегара ҳудудларига қочиб ўтдилар. Ҳозирда эса Покистон ҳукумати уларнинг фаолиятини тўхтатишга уринмоқда.\nПокистоннинг Чегара полициячилари бошлиғи Садоқат Али Шоҳга кўра, барча қийинчиликларга қарамасдан, Покистон ҳукумати Афғонистон билан чегаранинг 90 фоизига ўз назоратчиларини қўйишга муваффақ бўлган.


Барселона-Валенсия 1:2 учрашувнинг ўзгача таҳлили - Offside.uz – Offside'да бўлинг, офсайдда қолманг!\nБарселона-Валенсия 1:2 учрашувнинг ўзгача таҳлили\nКаталонияликлар боши узра “булутлар қуюқлашмоқда.”\nКетма- кет мағлубиятлар. Ха, олдинги рақиблар албатта кучли эди. Аммо, якшанба кунгиси..... Ха тўғри, “кўршапалаклар” Гари Невилдан кейин яхши ўйин кўрсата бошлашди, лекин “Барселона”ни, бўлиб хам “Камп Ноу”да мағлубиятга учрата оладиган даражада эмас. “Барселона”ни мағлубиятга учрашини хеч ким кутмаган эди, хатто ашаддий “реалчилар” хам(аммо хар холда умид килишганди). “Кўршапалаклар” Ла лигада сенсация кўтаришди, дарвозабон Диего Алвесни мўъжизакор сейвлари эвазига. Мессининг 500 – юбилей(!) голи эса хеч кимга фойда келтирмади. Менимча, Мессининг ўзи хам хозирда бу юбилей голи тўғрисида ўйламаяпти, шекилли. “Реал” билан очколар атиги 1 очкони ташкил этяпти, “Атлетико” дан эса ўзаро ўйинлар туфайлигина олдинда турибди. Зидан ва Симеонеда чемпионлик титули учун курашишга жуда яхши имконият хосил бўлди, Энрике шогирдлари ёмон ўйнаётганлиги орқасидан. Тўғри, “Барселона” ёмон ўйин кўрсатмаяпти, вазиятлар содир этиляпти, лекин нимадир етишмаяпти, нимадир.... Балки, ўзимизникиларга ўхшаб “Барселона” хам “Камп Ноу”да қўй сўйиб қон чикариб юборар, беҳазил айтяпман буни. Лекин яна натижа кўрсатолмаса, қўй бечорага жабр бўлгани қолади холос.\n“Барселона”да кризис бошландими? “Реал”дан “Камп Ноу”даги мағлубият, ЧЛ сини тарк этиш, лидерларни суст ўйинлари, Неймарни ойлик маошини ошириш тўғрисидаги доимий талаблари, Мессини оффшор билан боғлиқ қинғир ишлари борасидаги миш-мишлар... Каталония қироллигида нималардир содир бўлаяпти. “Кўршапалаклар”ни эса Невиллни омадсиз келиб-кетишидан кейин “кома”дан чиқаётган пайти. Улар “Севилья”ни ютишди, балки буни “Барса”га қарши хам амалга оширса бўлар? Ушбу тўқнашувни асосий қахрамонларидан мухлислар йирик хисобда ғалаба кутишаётганди, зеро “қаймокранглилар” “хазиллашишмаяпти”, “Атлетико” эса жуда яқин келиб қолди. “Валенсия” ушбу бахсда сенсация кўрсата оладими, “Барса” хақиқатда кризисдами, ёки юқоридаги мағлубиятлар тасодифмиди?\nУшбу ўйин бу саволларга жавоб бериши керак эди.\nКаталонияликлар ўйинни уюшқоқлик билан бошлашди. “Барса” чап қанотдан хужум уюштирди, Месси жарима майдонига оширди, химоячилар қайтаришди. Қайтган тўпга Серхио Роберто етиб келиб, зарба йўллади. Зарба йўлига Барраган ғов бўлди – бурчак тўпи. Дарвозабон бурчак тўпини қайтаришда қийналмади, аммо Лео Мессига сал бўлмаса юбилей голини уриш учун имконият тақдим этарди. Галдаги хужумда Месси Неймарни тўп билан таъминлади, Неймар эса ўз навбатида Хорди Альбани. Хорди Альба жарима майдончасига чизиқ бўйлаб тўп оширди, Суарес тўпга ташланди, аммо етиб кела олмади. Каталонияликларга яна омад кулиб боқмади. Кейин Маскерано хам ёмон ўйнамади – зарба ва тўп дарвоза устунига тегиб қайтди.\nАлвес Мессига юбилей голини уришга имкон бермаётган бир пайтда, Парехо, “кўршапалаклар” вакили, Гомеш билан ажойиб ўйнади, Гомеш эса Сикейрага пас берди. Сикейрани зарбасига Ракитич ташланди ва автогол сохибига айланди – 0:1!\n“Камп Ноу”да хаммаси жойида эмасди, “кўканорранглилар” ўзига кела олмаган кўринади. Бу жамоа охирги олти ойда хамма кўрган жамоага ўхшамаяпти. Кейинги вазият. Данни Парехо тўпни Серхи Робертодан ўтказиб Санти Минага оширди, зарба ва гол – 2:0! Ким хам ўйлабди дейсиз, биринчи таймни шу хисобда тугайди деб.\nИккинчи таймда Лео барибир 500 - голини урди. Жарима майдончасини чап бурчагидан Хорди Альба етказиб берган тўпни Лео Месси дарвозага жойлаб қўйди – 2:1! Юбилей голдан Мессининг хурсанд эмаслиги шундоққина юзидан билиниб турарди. Ўйиннинг қолган дақиқаларида “Барселона” харчанд харакат қилмасин, гол уришни уддасидан чиқолмади. Дахшат! “Барса” ўз уйида ютқазди, юбилей гол хам расво бўлди. Каталонияликлар қаторасига уч ўйинда мағлубиятга учрашмоқда. Бундай холат охирги марта 2003 йилни қишида кузатилган эди.\nУчрашувнинг энг яхши ўйинчиси – Диего Алвес\nГолнинг ассистенти ва бугунги ўйиннинг энг фаол ўйинчиси Парехо бўлди. Дани “Камп Ноу”да хеч нарсадан қўрқмаслигини кўрсатиб қўйди. Ўз “Валенсия”си билан ғалаба қозонди. Аммо ўйиннинг бош қахрамони барибир дарвозабон – Диего Алвес эди. У деярли барча зарбаларни қайтарди, хатто имкони йўқларини хам. Менимча, хеч бир дарвозабон Месси билан бўлган дуэлда Диегочалик ютиб чиқмаган эди.\nХа, “Барселона” яна ютқазди. Балки хақиқатдан хам ижтимоий тармоқларда тарқалаётган суратларни бирида айтилганидек, “Барселона” 11 га 11 ўйнашни эсидан чикариб қўйгандир, яна ким билади дейсиз.\n18/04, 13:45 3\n#3 Abdurasul Akbarov\nadminjonlar uhlab qoliwdimi?\n#2 Muxsinbek Qo'chqarov\nha gap topib bo'lmaydi.....\nlekin nega? nima uchun? degan savolga javob berolmayapmiz barsa qachon uyg'onadi.!?!\nhammasi qo'ldan boy berilgandamikin.!!!!??\nЯхши мақола бўлибди. Айнан шундай мақолалар кутиб қоламан


Бош айланиши катта ёшли инсонларни шифокор қабулига боришга мажбур қилувчи энг асосий сабаблардан биридир.\nҚуйида бош нега айланиши, унинг айнан қайси хасталиклар билан алоқаси борлиги ва ниҳоят ундан қутулиш чоралари ҳақида маълумот берамиз.\nБош айланиши нима?\nБош айланиши чарчоқ ва беҳузурликнинг тўсатдан пайдо бўлувчи аломати бўлиб, бунда инсонга уни ўраб турган олам атрофида айланаётгандек туюлади. Жуда ёқимсиз ҳиссиёт бўлиб, деярли ҳушдан кетишгача олиб бориши мумкин. Бироқ, яхшиямки, ушбу хуружнинг бир ўзи ҳаёт учун хавфли ҳолатлардан дарак бериши жуда кам учрайди.\nБош айланиши ҳақида 3та факт:\n1. Бош айланиши алоҳида касаллик бўлмай, турли хасталикларнинг аломати ҳисобланади: қон босими кескин тушишидан тортиб, ўта исиб кетиш ёки ўта даражада сувсашгача.\n2. Бош айланишининг бир хуружи ҳеч қачон икки ҳафтадан ортиқ вақт давомида содир бўлмайди — бу давр мобайнида организм нохуш ҳисга мослашишга улгура олади. Тўғри, вақт ўтиб бош айланиши яна қайталаниши мумкин.\n3. Бош айланиши ҳар қандай ёшли инсонда кузатилиши мумкин, аммо кексаларда тез-тез учрайди — 70 ёшдан ошган одамларнинг 20 фоизигача бўлган қисми бу муаммога дуч келишади. Катта ёшлилар ўртасида аёллар эркакларга нисбатан кўпроқ азият чекишади.\nНимадан бош айланади?\nАгар биз мигрен, спиртли ичимликлар ёки маълум дори-дармонларни қабул қилиш билан боғлиқ бош айланиши ҳақида қайғурмаётган бўлсак, унда гап бош айланишининг энг кенг тарқалган тури — яхши сифатли пароксизмал позицияли бош айланишида (ЯПБА). Ушбу мураккаб ном оддий маънога эга:\nяхши сифатли - бу ҳаёт учун хавфли эмас,\nпароксизмал - тўсатдан содир бўлади, бир дақиқадан кам давом этади,\nпозицияли - ҳаракат пайтида «ёнади», масалан, ётоқда ёки баъзи ҳолатларда бош ён томонга ўгирилганда, шу жумладан олдинга эгилганда,\nбош айланиши - инсонда атрофдаги ҳамма нарса ҳаракатга келаётгандек ҳис уйғонади.\nЯПБА тана ҳолатини фазода назорат қила олиш имконини берадиган вестибуляр аппаратдаги митти «бузилиш» билан боғлиқдир. Ушбу орган бош суягига махсус суюқлик билан тўлган ҳолда ўралган учта ярим доира найчасидан иборат. Киши бошини қимирлатганда суюқлик ҳаракатланади, мембранага босим ўтказади ва шу тарзда мияга тана бўшлиқда ўз ҳолатини ўзгартиргани ҳақида белги беради.\nНайчалар ёнида отолит аппарати жойлашган. У икки суюқлик билан тўла қопчалардан ташкил топган бўлиб, уларнинг ичида сезгир ҳужайралар жойлашган. Сезгир ҳужайралар узра махсус гелдан калций карбонати кристаллари, отолитлар кўтарилади. Инсон ҳаракатга келганда, кристаллар жойидан силжийди, киприкчаларга босим беради ва ҳаракатнинг бошланиши ва тезлиги ҳақидаги сигнал мияга ўтади.\nОтолитлар ўз қопчаларидан «тушиб кетса» ва киприкчали сезгир ҳужайраларга эга бўлган ярим доира найчаларига тушса муаммо пайдо бўлади. Ушбу ҳужайраларнинг тирнаш хусусияти туфайли ҳаракат иллюзияси юзага келади, одам шунчаки бошини ўгирса ҳам бош айланиши кузатилади.\nКўпинча ЯПБА қуйидагилар натижасида юзага келади:\nбактериал ёки вирусли инфекция туфайли ўрта қулоқ яллиғланиши;\nкескин чайқалиш, бош жароҳати ёки қулоқ соҳасида жарроҳлик ўтказилиши;\nузоқ вақтли ётоқ режими;\nвестибуляр аппарати касалликлари - масалан, Меньера хасталиги;\nотолит органи мембранаси ёрилиши.\nКекса одамларда ЯПБА ёшга боғлиқ касалликлар туфайли юзага келиши мумкин, аммо кўпчилик беморларда бунинг сабабини аниқлаб бўлмайди: одам ётоғидан туради ва унда тўсатдан бош айланиши кузатилади.\n- Агар инсон ҳаётида биринчи марта бош айланиши кузатилаётган бўлса, энг яхшиси:\nкескин фаол ҳаракатлардан сақланинг;\nбош айланиши минимал даражада намоён бўладиган тана ҳолатини эгаллашга ҳаракат қилинг;\nхуруж ўтиб кетишини кутинг.\nАгар бир неча дақиқада енгиллашмаса ёки бошқа (ҳар қандай) аломатлар қўшилса, тез ёрдам чақиришингиз ёки кўп тармоқли шифохонанинг қабул бўлимига боришингиз керак. Агар бош айланиши ҳужуми бир неча дақиқа ўтгандан сўнг ўтиб кетса ҳам, поликлиника шифокори билан маслаҳатлашиш зарур.\nСтатистикага кўра, айниқса ёшларда, ушбу ноқулай ҳолат ЯПБА, психоген бош айланиши ва функционал соматоформ бузилиши фони сабабли рўй беради. Улар ҳеч қандай таҳдид солиш имконига эга эмас. Аммо бош айланиши биринчи марта пайдо бўлса, тиббий кўрикдан ўтиш керак.\nШифокорга қачон мурожаат қилинади?\nБир томондан олиб қараганда, ҳар бир одам умри давомида камида бир марта бўлса ҳам бош айланишини ҳис қилади. Бошқа томондан, ЯПБАдан ташқари, бош айланиши сувсизланиш ёки гипервентиляция билан боғлиқ бўлиши мумкин ёки бу жиддий касалликларнинг аломатлари бўлиши мумкин - аритмия ва инсультдан тортиб, қон томир атеросклерози ёки саратонгача. Шунинг учун деярли барча одамлар вақти-вақти билан дуч келадиган безиён бош айланишини жиддий соғлиқ муаммоларидан дарак берадиган бош айланишидан ажратишни ўрганиш жуда муҳимдир.\nЯхши сифатли бош айланиши ўз-ўзидан ўтиб кетади ва ҳеч қачон қайтмайди. Ноқулайлик ҳиссини енгиллаштириш учун бир неча дақиқа ётинг. Ҳужумдан сўнг секин, мулойим ва эҳтиёткорлик билан ҳаракатланишга ҳаракат қилинг, тез-тез дам олинг ва сув ичишни унутманг - бу сувсизланишни олдини олишга ёрдам беради. Чекиш ва алкоголдан воз кечинг.\nЯПБА ёки ортостатик бош айланиши (одам тўсатдан ётган ёки ўтирган ҳолатда бошланганда) бир неча кундан кейин, баъзан эса бир неча соатдан кейин қайтади. Агар бош айланиши бир дақиқадан кўпроқ давом этса ва мунтазам равишда такрорланса, сиз шифокор - терапевт ёки невролог кўригига боришингиз керак.\nБош айланиши кўплаб жиддий касалликларнинг бошланиши бўлиши мумкинлиги сабабли, бош айланишининг биринчи эпизодидан кейин тиббий ёрдамга мурожаат қилишингиз керак - ҳатто у қисқа бўлса ҳам, ўз-ўзидан ўтиб кетган бўлса ҳам. Ҳар бир ҳолатда ўз вақтида ташхис қўйиш ва малакали маслаҳатчининг тавсияси муҳим.\nАгар сиз ёки ёнингиздаги одамда қуйидаги аломатлар кузатилса, бош айланиши жиддий касалликдан дарак бераётганини англатади:\nтўсатдан пайдо бўлган кучли бош оғриғи;\nкўкрак соҳасида оғриқ;\nоёқ-қўлларининг увишиши ёки фалажланиш;\nикки томонлама кўриш;\nтез ёки тартибсиз юрак уриши;\nчалкаш ва ноаниқ нутқ;\nюриш ва қадам босишда қийналиш;\nталваса яъни томир тортишиши (судорога);\nэшитишнинг кескин ўзгариши;\nюз мушаклари қотиб қолиши ёки заифлашиши;\n38° C дан юқори ҳарорат.\nАгар бош айланишидан ташқари, ушбу аломатлардан камида биттаси пайдо бўлса, дарҳол тез ёрдам чақиришингиз керак.\nБош айланишини даволаш мумкинми?\nҚоидага кўра, бош айланиши ўз-ўзидан ёки асосий касаллик даволангандан кейин йўқолади ва шу вақтгача шифокор ноқулайликдан халос бўлишга ёрдам берадиган дори-дармонларни буюриши мумкин. ЯПБАни ҳам муваффақиятли даволаш мумкин.\n- ЯПБАни даволашнинг асосий усули отолит зарраларини лабиринт бошланиш қисмидаги ярим доира найчалардан қайтаришга хизмат қилувчи репозицион найрангларни ишга солишдан иборатдир. Бундай даволанишнинг самарадорлиги 95 фоизга етади. Дори-дармонлар билан даволаш иккиламчи ЯПБАда ҳар доим индивидуал тарзда буюрилади.\nЯПБА хуружлари такрорланишини олдини олиш ва «вестибуляр аппаратни чиниқтириш» учун беморларга вестибуляр гимнастика ва/ёки Брандт-Дарофф машқларини бажариш фойдали бўлади.\nЎз-ўзидан, қон босимининг пастлиги жиддий, ҳаёт учун хавфли вазиятларни (ички ёки ошқозон-ичак трактидан қон кетиши, инфаркт, инсульт, анафилактик ёки септик шок) истисно қилишни ва уларни тезкор ва малакали даволашни талаб қилади.\nАгар биз «деярли соғлом одам» ҳақида гапирадиган бўлсак ва ортостатик бош айланиши ҳушидан кетишдан дарак берса, беморни горизонтал ҳолатда ётқизиш ва оёқларини баланд ҳолатга келтириш кифоя. Бундай ортостатик бош айланишининг энг характерли мисоли - ҳомиладорлик пайтида ёки узоқ муддатли сафга жалб қилинган янги аскарларда кузатилади.\nАгар бундай ҳолатларнинг сабаби аниқланса ва ҳаёт учун хавф туғдирмаса, беморларга узоқ вақт давомида тик турмаслик, тананинг ҳолатини ўзгартириб туриш, юриш ва бош айланиши аломатлари пайдо бўлганда, ўтиришга ёки ётишга ҳаракат қилиш тавсия этилади.\nКўпинча сиқувчи пайпоқ кийиш фойдалидир - бу оёқнинг пастки қисмида веноз канали ҳажмини қисқартиришга ёрдам беради.\nКекса беморларда мунтазам пасаювчи қон босими фонида бош айланишини даволаш қийин клиник вазифа бўлиши мумкин. Бундай ҳолатларда бош айланиши одатда жуда муҳим бўлмаган аломатдир. Бундай беморларни муваффақиятли даволаш учун, қоида тариқасида, бир нечта мутахассислик шифокорлари иштироки талаб этилади.\n1. Ҳар бир одам ҳаёти давомида ҳеч бўлмаганда бир марта бош айланишига дуч келади. Агар бош айланиши хуружи қайталанмаса, демак, ҳеч қандай кўнгилсиз ҳолат содир бўлмаган. Озроқ дам олишнинг ўзи етарли.\n2. Кўпинча «ғайритабиий» бош айланиши ички қулоқ касалликлари ва ортостатик муаммолар билан боғлиқ. Агар бош айланиши мунтазам такрорланса ва бир дақиқадан кўпроқ давом этса, шифокор билан маслаҳатлашиш керак.\n3. Баъзида бош айланиши жиддий касалликнинг аломати бўла олади. Агар сизнинг ёнингиздаги одам бош айланиши, кўнгил айниши, кўз иккиланиши, кўкрак оғриғи, талваса, нутқ бузилиши ва юриш қийинлашиши кузатилса, зудлик билан тез ёрдам чақириш керак.


Олмаотадаги суд тахмин қилинаётган экстремистга ҳукм чиқарди\nОлмаотадаги суд “экстремистик гуруҳ тарафидаги жангларда иштирок этиш учун Сурияга чиқишни режалаштирган одамга” нисбатан ҳукм чиқарди, деб хабар қилди 2 август куни маҳаллий ОАВ судга ҳавола қилган ҳолда.\nСуднинг матбуот хизмати маълум қилишича, М. исмли фуқаро Қирғизистон ва Туркия орқали “Жабҳат ан-Нусра” гуруҳи тарафида жангари ҳаракатларда иштирок этиш учун Сурияга боришни режалаштирган. Суд ҳукми билан М. террористик гуруҳ фаолиятида иштирок этилишида айбдор деб топилиб, унга мол-мулкининг мусодара қилиниши билан олти йиллик қамоқ жазоси белгиланди.\nСуд хабарида судланувчининг ёши, фуқаролиги келтирилмаган, аммо у салафизм – қозоғистонлик амалдорлар томонидан деструктив оқимларга киритилувчи сунний исломдаги ўта консерватив йўналиш тарафдори эканлиги айтилган.\nОлмаота шаҳар суди жиноят ишлари бўйича апелляция суд ҳайъатининг 1 августдаги қарори билан Алмала туман суди ҳукми ўзгартиришсиз қолдирилди. Ҳукм қонуний кучга кирди.


Ширинлик ейиш бўйича мусобақа фожиали якун топди\n20:00 / 17.03.2017\nЖанубий Кореянинг Кванчжу шаҳридаги дам олиш масканларидан бирида бир гуруҳ талабалар янги ўқув йили бошланишини нишонлашаётганда фожиа юз берди. Кеча авжига чиққанда қизлардан бирининг яқинда туғилган куни бўлгани маълум бўлган, деб хабар бермоқда Chosun нашри.\nТалабалар тиббиёт факультетида таҳсил олувчи 4-курс талабаси бўлган бу қизни табриклашгач, унга ChocoPie ширинлигини тез ейиш бўйича ҳазиломуз мусобақада иштирок этишни таклиф қилишган. 21 ёшли қиз мусобақада ғолиб бўлишни жуда истагани сабаб ширинликларни шоша-пиша паққос тушира бошлаган.\nОқибатда ширинлик қизнинг томоғига тиқилиб, у ҳожатхонага чопиб кетган. Кейинроқ қизнинг курсдошлари унинг жонсиз танасини ҳожатхонада аниқлашган. Қиз зудлик билан шифохонага етказилган, бироқ шифокорлар унинг вафот этганини қайд қилишган.\nҚиз вафотининг аниқ сабаби ҳозирча аниқланмаган, бироқ шифокорларнинг дастлабки хулосасига кўра, қизнинг нафас йўлига ширинлик тиқилиб, у нафас ололмай қолган.\nТаъкидлаш жоизки, тезликка бирор нарса ейиш мусобақалари АҚШ ва Осиё давлатларида анча оммалашган. Баъзида бундай мусобақалар юқоридаги каби иштирокчиларнинг ўлими билан якунланади.\nЖанубий Корея ChocoPie


Саноат тармоқларида қўшиб ёзишни йўқ қилолмаяпмиз – Президент “приписка” ҳақида | Qalampir.uz\nСаноат тармоқларида қўшиб ёзишни йўқ қилолмаяпмиз – Президент “приписка” ҳақида\nЖамият\t12 Май 10:27 5064\nЎзбекистон Президенти Шавкат Мирзиёев иштирокида макроиқтисодий вазият, ҳудудлар ва тармоқларда иқтисодий ўсишни таъминлаш бўйича биринчи ярим йилликдаги устувор вазифалар юзасидан йиғилиш бўлиб ўтмоқда.\nБиринчи чоракда ялпи ички маҳсулот 3 фоизга, саноат 3,8 фоизга, қишлоқ хўжалиги 3,1 фоизга ўсгани маълум қилинди.\n“Бугун ҳар бир тармоқ раҳбари бирор муаммо бўлса айтиши керак. Ҳар масаланинг ечимини топиш шарт. Ура-ура қиладиган раҳбарлар керак эмас. Мураккаб пандемия даврида иқтисодий барқарорликни таъминлаш керак. Вазирликлар, ҳокимликлар, тармоқларда вертикал тизим ишламаяпти. Ташаббускорлик етишмаяпти. Шунча вазир ўринбосарлари нима иш билан шуғулланяпти? Вазирларнинг ўринбосарлари ҳам қонун доирасида масъулият ва жавобгарликни ўзига олиши керак. Агар ҳар ким ўз вазифасини бажарса, коррупцияни йўқ қилсак, жойларда вазирнинг вертикал тизими ишласа, натижа бўлади”, дейди Президент.\nШунингдек, Шавкат Мирзиёев саноат тармоқларида ўсиш кўрсаткичларини қўшиб ёзиш ҳолатлари кузатилаётгани ҳақида гапирган.\n“Биз пахтада “приписка”ни йўқ қилдик, лекин саноат тармоқларида қўшиб ёзишни йўқ қилолмаяпмиз. Бу нима деган гап? Ҳокимлар таниш-билиш қилиб, шерик бўлиб, асл ҳолатни беркитишяптими? Прогнозни бажаролмаса, нега раҳбар бўлиб ўтириши керак?” дея танқид қилди давлат раҳбари.\nПрезидент мутасаддиларга биринчи чоракда “Ўзавтосаноат”да ишлаб чиқариш ҳажми 40 фоизга, “Ўзбекнефтгаз” – 4,7 фоизга, чарм маҳсулотлари – 10 фоизга пасайгани сўнгги бир йилда дори-дармон ва тиббиёт буюмларига эҳтиёж кескин ошса-да, фармацевтика маҳсулотлари ишлаб чиқариш 22 фоизга камайишини қандай изоҳлаш мумкин дея мутасаддиларга савол берди Президент.\nДавлат раҳбари вазирлар, вилоят, туман ва шаҳар ҳокимлари, тармоқ ва банк раҳбарларига май-июнь ойларида биринчи навбатда асосий энергоресурслар ишлаб чиқариш ҳажмларини ошириш лозимлигини таъкидлаган.\n15 Октябрь 12:14 35978\n15 Октябрь 17:43 34491\n16 Октябрь 11:15 24378\n16 Октябрь 12:16 23953\n15 Октябрь 20:31 23866


Тожикистон Ўзбекистон билан муносабатларнинг яхшиланиши туфайли нимадан воз кечгани айтилди - Zamin.uz\nТожикистон Ўзбекистон билан муносабатларнинг яхшиланиши туфайли нимадан воз кечгани айтилди\nТошкентда 20 сентябрь куни «Марказий Осиё халқаро транспорт йўлаклари тизимида» конференцияси бўлиб ўтди, унда Ўзбекистон бош вазири Абдулла Арипов иштирокчиларга Шавкат Мирзиёевнинг мурожаатини ўқиб эшиттирди. Ўзбекистон президенти Шавкат Мирзиёев қўшни мамлакатлар билан транспорт алоқаларини мустаҳкамлаш, шунингдек, Евроосиё логистик харитасини ўзгартирувчи бир нечта янги темир йўллари қуришни режалаштирмоқда. Ҳозир ушбу минтақада ташувчилар вақтнинг 40%гача йўқотишга мажбур бўлмоқда. Шу сабабдан ҳам бунга боғлиқ харажатлар туфайли нархлар ошмоқда, дейилади мақолада.\nГурбангули Бердимуҳамедов, Имомали Раҳмон ҳамда Ҳамид Карзай ўртасида Туркманистон-Афғонистон-Тожикистон (ТАТ) трансафғон йўлагини барпо этиш бўйича уч томонлама музокаралар ва қурилиш лойиҳаси бўйича меморандумни имзолаш 2013 йил бошида бўлиб ўтди. 2016 йилнинг ноябрида Туркманистон йўлнинг ўз участкаси қурилишини якунлаб, уни Афғонистон билан чегарагача олиб борди. “Замин” янгиликларини “Youtube”да кузатиб боринг\n12-08-2019, 21:40, Жамият\nМирзиёев кейинги ҳафта Тожикистонга боради\n26-02-2018, 21:30, Жамият


Пойтахт куни онлайн байрам қилинади - Номадлар,Турклар,Қозоқ одатлари ва анъаналари,Қозоғистон табиати\n#пойтахт куни #квартира #кўргазма #Байрам\nПойтахт куни – онлайн! Жорий йилда қозоғистонликлар кўнглига манзур бўлган байрам формати мутлақо ўзгаради. Коронавирус пандемияси ва янги, Ҳиндистон штамми тарқалиши эҳтимоли туфайли тадбирлар масофадан ўтказилади. Бир қисми бекор қилинади. Бу сафар байрам мушакбозлиги ҳам ташкил этилмайди.\nСалтанат Муксимова, Маданият бошқармаси бўлим раҳбари, Нур-Султон шаҳри:\n- Ёпиқ бинолар ва концерт залларида оммавий байрамлар тақиқланган. Шунингдек, парклар ҳудудида жойлашган очиқ осмон остидаги барча турдаги аттракционлар ҳам ишини тўхтатиши эълон қилинди. Қатор тадбирларни барча қатъий карантин чораларига риоя этган ҳолда, очиқ ҳаво остида, Ashyq иловасидан фойдаланиб ташкил этиш мумкин.\nШаҳар раҳбарлари байрамни очиқ ҳавода ўтказишга чақирди. Ҳатто шаҳар архиви байрам кунлари учун очиқ осмон остида кўргазма ташкил этди. Тарихий бино атрофидаги тўсиққа шаҳар ривожланишидаги муҳим воқеалар фотосуратлари осиб қўйилди. Шу тариқа, ўтган-кетганлар экспозицияни томоша қила олади.\nМейрам Бектембаев, Давлат архиви директори, Нур-Султон шаҳри:\n- Жуда қизиқарли ва ноёб ҳужжатлар қўйилди. Ушбу кўргазмани ташкил қилишда бизга президент архиви ёрдам берди, чунки уларда ҳеч қаерда йўқ ҳужжатлар, фото ва видеоматериаллар бор. Буларнинг барчаси шаҳар аҳли ва меҳмонларига Нур-Султон шаҳри тарихини ҳикоя қилади.\nШаҳар ҳокимлиги матбуот хизмати берган маълумотга кўра, жорий йилда шаҳар кунини ўтказишда ижтимоий йўналишга зўр берилади. Масалан, навбатда турганларга 400 квартира калити топширилади. Эслатамиз, пойтахт куни 6 июлда – Биринчи Президент Нурсултон Назарбоев туғилган кунда нишонланади.\nЖажжи қозоғистонликлар учун бепул тўгараклар\nПойтахт куни билан!


Бел ва бўйин чурраларини бутунлай йўқотиш воситаси « Ўзбекистон Халқ Ҳаракати\nБел ва бўйин чурраларини бутунлай йўқотиш воситаси\n21 June 2016 - 15:17\nОврўпада соғлиқни сақлаш мукофотига сазовор бўлган, Австриянинг Актиний тадқиқот институти томонидан таъсири исботланган маҳсулот.\nБел ва бўйин чурраларининг самарали ечими\nОртиқ чурра туфайли оғриқга чидашнинг керакги йўқ.\nКунлик бажарадиган ишларимизнинг оғирлиги ва стол олдида бажарадиган ишларнинг ортиши сабабидан инсонларда бел ва бўйин чурраларининг ҳосил бўлиши сўнгги 10 йилда жуда кўп кузатилмоқда. Жарроҳлик амалиёти бутунлай ечим бўлмаган чуррани йўқотиш учун мутахассислар қирқ хил ўтларни тавсия қилмоқдалар, натижа эса ажойиб, 95% самарали.\nОлиб борилган тадқиқотларга кўра жарроҳлик амалиётисиз кишиларнинг бел ва бўйин чурраларидан қутқариш мумкинлиги айтилмоқда. Бел чурраси бўлган аёл ва эркаклар тунги томир тортишлари, оёқлар ва бармоқларнинг уюшиб қолишига дуч келишади, тик оёққа турганда эса оғриқлар янада кучаяди. Айниқса уй бекалари ва стол олдида ўтирган ҳолда ишлайдиган инсонлар бел ва бўйин чуррасидан кўпроқ шикоят қилишади. Бундай роҳатсизлик энди бошланганда унчалик зарар бермайди, аммо олди олинмаса касаллик ривожланган ҳолатларда, айниқса бел чурраси муаммоси бўлганларда тана шакли ўзгариб, эгрилик вужудга келиши мумкин. Бўйин қисмида эса чурра натижасида бўйин томирларининг тортиши ва бўйин ҳаракатсизлиги каби жиддий муаммоларга дуч келиш мумкин.\nАвстриянинг Актиний тадқиқот институтида “Planta-Fluid® Complex BC”нинг бел ва бўйин чурралари учун самарали таъсири юзасидан клиник изланишлар ўтказилди.\nЎтказилган тадқиқотларда патентланган фаол модданинг қирқ асосий ўтнинг зарарланган, йиртилган дискларни даволашда кутилган самарани бериш ёки бермаслиги текширилган.\nАктиний тадқиқот институтида олиб борилган тадқиқотлар натижасида Қирқ асосий ўт ферментациясининг фавқулотда муваффақиятли даволаш усули бўла олиши ва шунингдек етарли даражада табиий шароитларда тайёрлаш мумкинлиги тасдиқланган. Шу тарзда Қирқ ўт ферментацияси бел ва бўйин чурраларини даволашнинг самарали усули эканлиги ва косметик маҳсулотларни ишлаб чиқаришга мос келиши илмий назардан тасдиқланган.\nАктиний тадқиқот институтида олиб борилган изланишлар натижасида, Қирқ асосий ўтнинг зарар кўрган дискларга, бўғин қисмларида, ревматизм ва калцификацияда юқори даражали фаол ҳолатда эканлиги таъкидланган. Шу билан биргаликда “Planta-Fluid® Complex BC” нинг асаб муолажаларида асаб толаларини тиклашда идеал даражада фойдали эканлиги исботланган.\nАвстрияда Ўсимлик билан даволаш бошланмоқда\nБел ва бўйин чуррасига самарали таъсир қилувчи ўсимликлардан хосил топган Австрияда машҳур бўлган бу формула чуррани 95 фоизга йўқ қилади. Бу шунингдек дунёнинг энг таниқли докторлари томонидан ҳам тавсия этилмоқда.


АҲОЛИ МУРОЖААТЛАРИ ИЖОБИЙ ҲАЛ ЭТИЛМОҚДА | "Xazina" газетасининг онлайн саҳифаси\nҚарши шаҳрида вилоят Давлат солиқ бошқармаси бошлиғи, IV-сектор раҳбари Равшанжон Насимов сайёр қабул ўтказди.\nЎзбекистон Республикаси Президентининг 2019 йил 8 январдаги «Ҳудудларни комплекс ижтимоий-иқтисодий ривожлантириш бўйича секторлар фаолиятини янада такомиллаштиришга доир қўшимча чора-тадбирлар тўғрисида»ги Қарорига асосан жойларда сайёр қабуллар ўтказилиб келинмоқда. Аҳоли муаммоларини жойида ҳал этиш, фаровон турмуш шароитини таъминлаш мақсадида секторлар раҳбарларининг сайёр қабуллари ўтказилиб ўзининг ижобий натижасини бермоқда.\nҚарши шаҳридаги «Наврўз» маҳалла фуқаролар йиғини 46-уйда истиқомат қилувчи Аннамурод Хидиров оғир хасталикка чалингани туфайли 4 йилдан буён мустақил юра олмайди. Унинг ногиронлик аравачаси йўқлиги қийинчилигини оширарди. Беморни кўчага олиб чиқиш, тоза ҳавода сайр қилдириш анча ноқулай эди. Шу боис Аннамурод Хидировнинг турмуш ўртоғи Хуррам Рахматова Қашқадарё вилояти Давлат солиқ бошқармаси бошлиғи, IV сектор раҳбари Равшанжон Насимовнинг сайёр қабулига келди ва турмуш ўртоғи учун ногиронлик аравачаси ажратилишида амалий ёрдам сўради. Мазкур мурожаатнинг ечими эса шу куннинг ўзида ижобий ечим топди.\nМамлакатимизда амалга оширилаётган ислоҳотларнинг асоси халқимизнинг турмуш фаровонлигини яхшилашга, қишлоқ ва маҳаллалардаги муаммоларни бартараф этишга, аҳоли манфаатларини юқори даражага кўтаришга хизмат қилаётир. Энг муҳими, давлат идораларининг мутасаддилари халқ ҳузурига бориб уларни эшитиш, муаммоларини ўрганиш, жамият тараққиётига салбий таъсир кўрсатаётган камчиликларни баратараф этишга ҳаракат қилинаётганлигидан барча мамнун. Ана шундай мазмундаги сайёр қабулларда одамларнинг қатор ижтимоий муаммоларига ечим топилмоқда.\nIV сектор раҳбари томонидан Қарши шаҳрида ўтказилган сайёр қабулда 100 нафардан ортиқ фуқаролар қатнашиб, уларнинг аксарияти ўзларини қийнаётган муаммолар юзасидан мурожаатлар қилишди. Мурожаатларнинг 12 таси жойида ҳал этилган бўлса, 14 та муаммони ижобий ҳал этиш учун мутасадди идоралар раҳбарларига топшириқлар берилди.\nҚарши шаҳри «Қурғонча» маҳалла фуқаролар йиғинида яшовчи Орзугул Отабекова кекса момоси билан ёлғиз яшайди. У бугунги кунда тикувчилик сирларини ўрганмоқда. У тикувчилик машинаси олишда амалий ёрдам сўраб мурожаат қилди. Орзугулнинг мурожаати ҳам тез орада ўз ечимини топадиган бўлди. Сайёр қабул давомида шаҳардаги «Насаф» маҳалласида истиқомат қилаётган Ўктам Азизовнинг мурожаатига кўра унинг отаси Рўзи Азизовга ҳам ногиронлик аравачаси берилди. Бир сўз билан айтганда, ўтказилаётган бу каби тадбирлар аҳолининг давлат идораларига бўлган ишончини оширишда, муаммоларни жойида ҳал қилишда муҳим омил бўлиб хизмат қилмоқда.\nШунингдек, вилоят давлат солиқ бошқармаси бошлиғининг навбатдаги сайёр қабули Чироқчи туманида ҳам ўтказилди. Унда 224 нафар фуқаролар қатнашиб, 48 нафар фуқаро мурожаат қилиб 79 та муаммони хал этишда амалий ёрдам сўради. Ушбу мурожаатларнинг 13 таси жойида ҳал этилди. Айрим муаммолар хал этиш учун йўл харитасига киритилди. Айрим масалалар юзасидан мутасаддилар томонидан ҳуқуқий тушунчалар берилди. Тадбир якунида кам даромадли оилалар вакилларига озиқ-овқат маҳсулотлари тарқатилди, ногиронлиги бор фуқароларга ногиронлик аравачалари топширилди. Яна шуни ҳам таъкидлаш керакки, сайёр қалуб давомида бўш иш ўринлари ташкил этилиб, унда тумандаги бир қатор корхона ва ташкилотлар бўш иш ўринлари билан қатнашди. Бундан ташқари, аҳолига газ баллонлари тарқатилиб, кўчма автомашина орқали бир қатор давлат хизматлари кўрсатилди.З. ХАЛИЛОВ


Тошкентда қутқарувчилар қудуқ ичидаги икки инсон ҳаётини сақлаб қолдилар\n10:57 23.07.2020 (Янгиланган 11:05 23.07.2020)\nҚудуқ тубида кислород етарли бўлмаганлиги сабабли фуқаро соғлиғи кутилмаганда ёмонлашиб қолган. Унга ёрдам беришга шошилган яна бир фуқаронинг ҳам соғлиғи ёмонлашган\nТОШКЕНТ, 23 июл - Sputnik. Тошкент тумани Фавқулодда вазият вазирлиги ходимлари қудуққа тушиб, соғлиғи ёмонлашган икки фуқаро ҳаётини сақлаб қолишди.\nХабарда айтилишича, Тошкент вилояти Тошкент туманида яшовчи А.А. исмли фуқаро ўз хонадонининг дарвозаси яқинида қурилган оқава сув учун мўлжалланган чуқурлиги 6 метрдан ортиқ бўлган қудуққа унинг ичидаги ёғочларни олиб чиқиш учун тушган.\nҚудуқ тубида кислород етарли бўлмаганлиги сабабли унинг соғлиғи кутилмаганда ёмонлашган. Унга ёрдам бериш учун тушган фуқаро Б.У.нинг ҳам соғлиғи ёмонлашган.\nВоқеа жойига зудлик билан етиб келган қутқарувчилар қудуқ ичида ҳушини йўқотаёзган икки нафар фуқарони юқорига олиб чиқиб, уларга зарур ёрдамларни кўрсатди.\nШу тариқа икки нафар фуқаронинг ҳаёти сақлаб қолинган.\nИюль ойи бошида Қорақалпоғистонда ФВВ подполковниги Радмир Чимбергенов Нукус шаҳри марказида жойлашган Каттагар каналида чўкиб бораётган 8 ёшлар атрофидаги болакай ва ўрта ёшдаги эркакни кўриб қолиб, ўзини сувга отган ва болакай ҳаётини сақлаб қолишга муваффақ бўлган эди. Эркакни қутқаришнинг имкони бўлмаган.


Қатъий тартиб интизом ва шахсий жавобгарлик эстрада хонандасининг асосий инсоний фазилатига айлансин » PopCorn.uz - Шоу Бизнес олами хақиқати\nҚатъий тартиб интизом ва шахсий жавобгарлик эстрада хонандасининг асосий инсоний фазилатига айлансин\nСана: 05.06.2017 887\nМуҳтарам Президентимиз Шавкат Миромонович раҳнамолигида мамлакатимизда олиб борилаётган изчил ислоҳотлар аниқ ва қатъий мақсадларга қаратилган. Яъни, одамларни рози қилиш, уларнинг эртанги кунга ишончини мустаҳкамлаш, онгу тафаккурини ўзгартириш, Ватан тараққиётига дахлдорлик ҳиссини ошириш – устувор вазифаларимиздан биридир. Халқимизга маданий хизмат кўрсатиш сифатини янада яхшилашга ғов бўлаётган камчилик ва муаммоларнинг адолатли ечимини топиш бугунги йиғилишнинг асосий мақсади ҳисобланади.\nХалқимизнинг, айниқса, ёшлар маънавий оламини юксалтиришга, уларни ватанпарварлик руҳида тарбиялашга, шу билан биргаликда мамлакатимиз аҳолисининг кайфиятини кўтариб, ишчанлик руҳиятини янада ошириш учун албатта эстрада хонандаларининг ўрни беқиёс.\nКуни кеча “Ўзбекконцерт” давлат муасасаси томонидан “Туркистон” саройида “Қатъий тартиб интизом ва шахсий жавобгарлик ҳар бир эстрада хонандасининг асосий инсоний фазилатига айлансин” мавзусида эстрада хонандалари билан йиғилиш ташкил этилди.\nМажлисда Ўзбекистон Репсубликаси Маданият вазирининг биринчи ўринбосари Минҳожиддин Хожиматов, Ўзбекистон Республикаси Президенти девони масъул ходими Абдуваҳоб Сахиев эстрада хонандалари, ва Муассаса ходимлари иштирок этди.\n“Ўзбекконцерт” давлат муассасаси директори в.в.б. А.Ҳайдаров сўзга чиқиб: “Бошқалар билмаса ҳам, биз ўз қадримизни, ноёб истеъдодимизни асраб-авайлашимиз, санъаткорнинг номини, шаъни ва обрў эътиборини ҳимоя қилишимиз зарур. Шундай қўшиқлар айтайликки, қўшиқнинг қудратини тушунган имонли, эътиқодли кишилар сизларни ўғил қизларига ибрат қилиб кўрсатсин. Ҳамма ҳам санъаткор бўлолмайди, фақат Оллоҳ суйиб истеъдод ато этсагина ўша инсон эл назарига тушадиган хонанда бўлиб танилиши мумкин.\nСанъаткорлик касби эса инсондан сабр-тоқат ва метиндек ирода талаб қилади. Чунки, элга танилган ҳар бир санъаткор омма эътиборида бўлиб, уларнинг ижоди ва фаолияти ҳар доим муҳокама этиб борилади. Ва улар ўз навбатида танқидларга учраши ҳам эҳтимолдан ҳоли эмас. Санъаткор ўринли келтирилган танқидлардан тўғри хулоса чиқариб ўз ижодий фаолиятини давом эттириши лозим. У ўшандагина санъаткорлик мақомини сақлаб қола олади. Халқ назарида бўлган санъаткорларимиз тинимсиз меҳнатда ва изланишда бўлишлари керак. Уларнинг меҳнатдан, ҳаракатдан бир лаҳзага тўхташи омма эътиборидан четда қолишига сабаб бўлади. Санъатнинг юки оғир. Аммо, буни ҳамма ҳам тушунавермайди, тўлиқ англамайди. Ачинарли томони шундаки, одатда эстрада хонандаларининг фаолиятини кўплаб бошқа касб эгалари танқид қилади.\nБугунги йиғилиш ана шундай нохуш ҳолатларнинг олидини олиш, хонандаларни қийнаётган муаммолардан хабардор бўлиш, келгусида ўзаро келишиб, маслаҳатлашиб ишлашдан иборат” деди Муассаса раҳбари .\n“Қатъий тартиб интизом ва шахсий жавобгарлик ҳар бир эстрада хонандасининг асосий инсоний фазилатига айлансин” мавзусидаги йиғилиш сўнгида ватанимиз тараққиёти йўлида бир жамоа бўлиб ишлаб, ижод қилишга келишилди.


БМТнинг махсус вакили: Мянмадаги вазият фуқаролар урушига айланиб кетиши мумкин\nБирлашган Миллатлар Ташкилотининг Мянма бўйича махсус вакили ушбу давлатдаги ҳарбий тўнтаришдан кейинги вазият мисли кўрилмаган миқёсдаги фуқаролар урушига айланиб кетиши мумкинлигини айтди.\nКристин Шранер Бургенер 31 март куни БМТ Хавфсизлик Кенгашининг ёпиқ сессиясида сўзлаган нутқида жаҳон давлатларини қон тўкилишининг олдини олиш чораларини кўришга чақирди.\nМахсус вакил аниқ нима вазифалар билан бўлишмаган бўлсада, аммо ҳарбийларнинг нутқлари тарқалишини қўрқинчли таҳлилини тақдим этди ва Хавфсизлик Кенгашига Мянма «муваффақиятсиз давлатга айланишга яқин» деб айтди.\nБирма номи билан ҳам танилган Мянма 1 февралдаги ҳарбий тўнтариш ва фуқаролик ҳукумати раҳбари Аун Сан Су Чжи ва у раҳбарлик қилаётган партия раҳбарлари ҳибсга олинганидан бери инқирозга учраган. Кузатувчиларга кўра, хунтага қарши оммавий норозиликлар шафқатсиз репрессиялар билан кутиб олинди, натижада камида 500 киши ҳалок бўлди.\nЧегарадаги ҳудудларнинг кўп қисми 20 га яқин этник қуролли гуруҳлар томонидан назорат қилинадиган мамлакатда қон тўкилиши ва беқарорлик юз бермоқда, уларнинг баъзилари илгари мамлакат ҳарбийларига қарши узоқ муддатли жангларда қатнашган.\nБургенернинг таъкидлашича, этник қуролли гуруҳларнинг қаршилиги «ҳарбийларнинг шафқатсизлиги ... фуқаролик уруши эҳтимолини мисли кўрилмаган даражада оширади».


Давлат тили ва фитна иси… – Davronbek's blog\nPosted on September 17, 2018 September 21, 2018 AuthorDavronbekLeave a comment\nАдашмасам, 2013 йили Россия давлат телеканали Ўзбекистонда қийналаётган рус пенсионерлари ҳақида лавҳа тайёрлаб, бу ерда рус аҳолисига нисбатан шароит яхши эмаслигини, уларнинг пенсияси 1 та тортга аранг етиши ҳақида провакацион лавҳа тайёрлаган эди. Ўшанда мамлакатимизда яшаётган европа миллатига мансуб аҳолидан бу лавҳага нисбатан яхшигина резонанс, қаршилик бўлганди.\nАфсуски, сўнгги йилларда яна шунга ўхшаган хабарлар билан миллий низо қўзғашга ҳаракатлар бошланмоқда. Аввалига маҳалладаги ўзбек актрисаси жанжали, кечаги Шерзод Қудратхўжаев иштирокидаги фақат “керакли” жойлари қирқиб олинган видео, ундан олдинги мактаб формаси билан боғлиқ “муаммо”лар кўрсатилган лавҳа (европа миллатига мансуб ўқитувчи ва ўқувчиларга эътибор қаратилиши), уларга ижтимоий тармоқ вакилларининг муносабати… Кимдир, анау ерда ўтириб, кузатиб, “сабаб” йиғаётгандек, гўё.\nҲозирги замон оломони – ижтимоий тармоқ хўрандалари. Энг катта хўрак – қисқа ролик. Исталган воқеликдаги ейишли кадрларни маҳорат билан бир жойга йиғ ва тармоққа от. Ана сенга томоша! Хўрандаларга унинг аввали нима бўлган, асли қандай бўлгани фарқи йўқ! Ўйлашга вақт йўқ! Бу ёғи кетди. Оломон керак бўлса, миллатчилик, шовинизмга ҳам ўтади.\nКеча тарқалган роликда Қудратхўжаевнинг муомала маданиятига қўшилмайман. Воқеанинг аввали нима бўлганини билмаганим учун хулоса қилолмайман. Лекин раҳбар ходим ҳар қандай вазиятда ҳам босиқлик билан мунозара қилиши лозим эди.\nДавлат тилини билиш ўзи яшаб турган мамлакат, жамиятга ҳурмат ифодасидир. Қудратли давлатлар ўз тилини билишни қонун-қоида даражасига кўтарганлар. Бир нечта дипломат, бизнесменларни биламан. АҚШ, Туркия, Корея, Япония, Германиядан Ўзбекистонга келишган. Гарчи уларга ўзбек тилини ўрганишга у қадар эҳтиёж бўлмаса-да (афсуски, шундай: дипломатия ва бизнесда русча, инглизча муомала устунроқ) тилимизни жуда тез ўрганишди. Баъзи миллатдошларимиздан яхшироқ гапиришади.\nДавлат тили ҳақидаги қонунимизда ўзбек тилини ўрганиш мажбурияти ёки рағбатлари тўғрисида банд мавжуд эмас. Жамиятда давлат тилининг мавқеини ошириш учун уни ўрганишга рағбат ва имтиёзларни жорий қилиш керак, назаримда. «Ўзбекистон Республикасининг Давлат тили ҳақида»ги қонунга мувофиқ “Фуқаролар миллатлараро муомала тилини ўз хоҳишларига кўра танлаш ҳуқуқига эгадирлар”. Шунингдек, “Ўзбекистон Республикасида давлат тилига ёки бошқа тилларга менсимай ёки хусумат билан қараш тақиқланади”. Қонунда Ўзбекистон Республикаси фуқаролари давлат тилини билиши, ўрганиши шарт дейилмаган. Шунингдек, бирон давлат идорасига ишга кириш ёки расмий тайинловларда давлат тилини билиш шарти қўйилмаган. Давлат тили ёки бошқа тилларга менсимасдан, хусумат билан қараш, таҳқирлаш, масхара қилиш тақиқланган.\nБаъзида матбуотда “Биз қардош давлатлар орасида биринчилардан бўлиб, миллий тилимизга давлат тили мақомини бердик” деган чиқишларни кўриб қоламан. Горбачев бошлаб берган ошкоралик сиёсати туфайли совет мамлакатлари ўз давлат тилларини белгилаш ҳуқуқига эга бўлдилар. Давлат тили ҳақидаги қонун Марказий Осиёда Тожикистон (1989 йил 22 июль), Қозоғистон (1989 йил 22 сентябрь) ва Қирғизистондан (1989 йил 22 сентябрь) сўнг 1989 йил 21 октябрда Ўзбекистон Республикаси Олий Совети томонидан ҳам қабул қилинди.\nЎзбекистон Республикасининг “Давлат тили тўғрисида”ги қонуни матбуотда қизғин муҳокамаларга сабаб бўлди. Кўпчилик зиёлилар ўзбек тилига давлат тили мақоми берилишини қўллаб-қувватладилар. Баъзи зиёлилар рус тилига ҳам давлат тили ёки расмий тил мақомини беришга, ҳеч бўлмаса Қонунга рус тилининг миллатлараро мулоқот тили бўлишини қўшишга уриндилар. Қонунда рус тилига давлат ёки расмий мақом берилмади. Лекин унинг 1-моддасида “Ўзбекистон Республикаси ҳудудида рус тилини СССР халқларининг миллатлараро муомала тили сифатида ривожлантириш ва ундан эркин фойдаланиш таъминланади. Миллий ва рус, рус ва миллий тилларда мулоқот қилишни ривожлантириш учун қулай шарт-шароит яратилади” деб белгилаб қўйилди. 1995 йил 21 декабрдаги «Ўзбекистон Республикасининг Давлат тили ҳақида»ги қонунга ўзгартиш киритилиб, бу банд олиб ташланди.\nҚозоғистон ва Қирғизистонда миллий тилларга давлат тили мақоми, рус тилига расмий мақом берилди (ҳозир ҳам амал қилади). Қозоғистон Республикаси Конституциясига кўра, давлат идоралари ва маҳаллий бошқарув органларида қозоқ тили билан биргаликда рус тилидан фойдаланилади. Қирғизистон Республикаси Конституциясига кўра, Республикада рус тили расмий тил сифатида фойдаланилади.\nХулоса ўрнида: энг катта фитналар дин, эътиқод ва миллият атрофида амалга оширилади. Кўринган ҳар нарса ҳақиқат эмас. Фикрлайлик, акс ҳолда ўрнимизга бошқалар фикрлайди!\nCategoriesKundalik mulohazalar, Maqolanamolar\n← Previous Previous post: Ўзбекистонда дин ислоҳотлари (воқеалар хроникаси)\nNext → Next post: Uzbek bloggers test – and hit – the limits of new-found freedom


Бан Ки Мун: “Покистон ёрдамга муҳтож”\n16 апрел 2021, Тошкент вақти: 07:18\nБМТ Бош котиби Бан Ки Мун Покистонга берилажак халқаро ёрдамлар миқдори оширилиши лозимлигини таъкидлади.\nНю Йоркдаги БМТ қароргоҳида қилган маърузасида Бан Ки Мун Покистонда фаолият олиб бораётган гуманитар ташкилотлар шу кунларда маблағ тақчиллигини бошдан кечираётганини, ҳукумат кучлари Покистон шимолий-ғарбида жангари гуруҳларга қарши ҳарбий амалиётларни бошлаши ортидан вазият яна ҳам кескинлашганини қайд этди.\nБМТ маълумотларига кўра, сўнгги икки ой мобайнида Сват водийси ва унга туташ худудларда икки ярим миллион аҳоли ўз уйларини ташлаб чиқишга мажбур бўлган. Ҳозирда уларнинг кўпчилиги қочқинлар лагерида жон сақламоқда.\nПокистон ҳарбийларига кўра, мамлакат шимолий-ғарбидаги Сват водийсида олиб борилган ҳарбий амалиётлар давомида 60 дан зиёд жангари йўқ қилинган. Аммо бу маълумотни мустақил манбалар тарафидан тасдиқлашнинг иложи бўлмаяпти.\nКеча Покистоннинг Пешовар шаҳрида худкуш ҳужумчи тарафидан содир этилган портлашдан икки одам ҳалок бўлди, ўндан зиёд одам яраланди.\nСешанба куни эса Пешовардаги беш юлдузли меҳмонхонага қилинган ҳужумдан тўққиз одам, жумладан, БМТ ходими нобуд бўлган эди.


Абдулла Рустамов. Қозоқ шеъриятининг Асқар тоғи - www.ziyouz.uz\nБош саҳифа Илм ва фанАдабиётАбдулла Рустамов. Қозоқ шеъриятининг Асқар тоғи\nҚадимдан бир-бирига қавм-қариндош, дили, тили ва дини бир бўлган, бир дарёдан сув ичиб, қиз бериб, қиз олишиб, яқин дўстлик ва яхши ҳамкорликда яшаб келаётган ён қўшни – жон қўшнимиз бўлган қозоқ халқи орасидан ўз халқининг асл фарзандлари бўлган улуғ сиймолар кўплаб етишиб чиққан ва улар ўз элининг фахрига айланганлар.\nШундай буюк сиймолардан бири ХIХ асрнинг иккинчи ярми ва ХХ асрнинг бошида яшаб ижод этган қозоқ халқининг асл фарзанди, буюк маърифатпарвар шоири Абай Қўнонбоевдир. У ўзининг барҳаёт номи ва бетакрор ўлмас ижоди билан қозоқ халқининг шуҳратини оламга ёйиб келмоқда. Абайнинг адабий мероси, илғор фалсафий фикрлари, буюк яратувчилик ғоялари ватанга, инсонга, табиатга, ҳаётга бағишланган юксак маънавий дунёсидир.\nАбай Қўнонбоев адабий тафаккурни нурлантирган, мавжуд ҳаётни санъаткорона бадиий акс эттирган улкан мутафаккир адибдир. У шоир сифатида бутун инсониятга муҳаббат кўзи билан қаради. Шоирни миллийлик қобиғидан чиқариб, уни умумбашарий шоирга айлантирган омил унинг ўз халқига бўлган чексиз ва беғубор муҳаббати, эл-юртининг тақдири билан боғлиқ курашчан доно фикрларидир. Зеро, ўз халқини чин севган кишигина бошқа халқларни сева олади, ўз қадрини ҳимоя қилишга қодир одамгина инсон қадрини улуғлай олади.\nЎз элининг тинч, осойишта ҳаёт кечиришини, илмли-билимли бўлишини, маданиятининг юксалишини орзу қилган улуғ шоир халқига теран ҳикматлар ва гўзал туйғулар билан тўлиб-тошган ажойиб шеърлар хазинасини мерос сифатида қолдирди. Шоирнинг адабий мероси миллийлик чегарасидан чиқиб, жаҳон сўз санъатининг асл дурдоналарига, инсоният тафаккурининг хазинасига айланди. Унинг қўшиқ бўлиб тилларда янграган ажойиб шеърлари, ҳикмат бўлиб дилларга сингган насрий асарлари дунёнинг кўплаб тилларига таржима қилингани ва таржима қилинаётганининг туб сабаби ҳам шунда бўлса керак.\nАбай – улкан реалист шоир ва ёзувчидир. Унинг шеърлари тоғ бағридан қайнаб чиққан зилол чашманинг суви каби жонга ҳузур бағишлайди. Бу шеърлар тонгги сабо каби мусаффодир. Улар гулу райҳоннинг ва боғу бўстоннинг муаттар ҳиди каби барқ уриб, кўнгилни завқу шавққа тўлдиради, бўғин-бўғинларни бўшаштириб, юракларни яйратган дўмбиранинг майин ва дил ўртар ноласига ўхшайди.\nУ асарларида ўз даврининг ҳамма томонларини бутун қарама-қаршиликлари билан кўрсатиб бера олди. Шундай қилиб шоир ижоди ўз замонасининг кўзгусига айланди.\nАбай Қўнонбоев 1845 йилнинг 10 августида ҳозирги Шарқий Қозоғистондаги Чингизтоғ этакларида жойлашган Қашқабулоқ яйловида таваллуд топди. Унинг асл исми Иброҳим бўлиб, ёшлигида онаси Улжон уни эркалаб Абай деб атаган. “Абай” сўзи қозоқ тилида эҳтиёт, огоҳ деган маънони билдиради. Демак, эҳтиёт бўл, авайла (қозоқчасига абайла), кейинчалик “абайла” “абай”га айланиб, унинг доимий исми бўлиб кетган.\nАбайнинг катта бобоси Ўлжой ботир бўлиб, ундан Ирғизбой, ундан Ўскенбой, ундан Абайнинг отаси Қўнонбой туғилган. Қарқарали округининг оға-султони бўлган Қўнонбой Ўскенбоев йирик феодал эди. У қатъиятли ва талабчан, душманларига эса шафқатсиз бўлган. Абайнинг болалиги ана шу қаттиққўл отанинг тарбиясида ўтди. Онаси Улжон ақлли, меҳрибон, ширинсухан ва доно аёл бўлган. Абайни эркалатиб, кўп эртаклар айтиб, бўлажак шоирнинг халқ оғзаки ижодини ўрганишидаги дастлабки йўлни очган бувиси Зере (Қўнонбойнинг онаси) кўпни кўрган, меҳр-оқибатли, халқ ўртасида алоҳида иззат-эътиборга эга аёл эди. Бу икки она Абайнинг оддий одамлар томонига ўтиб, астойдил хизмат қилишида катта ижобий таъсир кўрсатганлар.\nАбайни 8 ёшида отаси “Эски том” овулида ўзи очган мадрасага олиб бориб, Ғабитхон (Обидхон) исмли муллага ўқишга беради. Мулланинг таълимидан боласи ҳам ёлчимаган, ўзи ҳам қаноатланмаган Қўнонбой Абайни 10 ёшида Семей шаҳридаги Аҳмад Ризо мадрасасига олиб боради. Абайни мадрасадаги диний билимлар қониқтирмади. Бухоро мадрасаларидан бирида ўқиркан, ўзича мустақил ўқиш билан ҳам шуғуллана бошлайди. Араб, форс, ўзбек тилларини ўрганишга киришади. Абай шарқ классик адабиёти номояндалари Фирдавсий, Саъдий, Хўжа Ҳофиз, Жомий, Навоий, Низомий ва Фузулийларнинг асарлари билан таниша бошлайди, улар ижодидаги айрим ғазалларни ёд олади. Айниқса, шеърият мулкининг султони, ҳазрат Алишер Навоийни ўзига устоз деб билди. Унинг асарларидаги ҳаётни севиш, гуманизм ва инсонпарварлик ғоялари ёш Абайга ўз таъсирини кўрсатади. Абай унга эргашиб ўзининг илк шеърларини ёзади.\nАбай мадрасада ўқиб юрган чоғида шаҳар турмуши ва маданияти билан қизиқиб боради. У бу ерда ҳақиқий қозоқ маданиятини яратиш учун илғор рус маданияти ва билимини ўрганиш зарурлигини тушунади. Бунинг учун у даставвал рус тилини билиш керак, деган хулосага келади. Шу мақсад билан Абай мадрасада ўқиш билан бир вақтнинг ўзида отасининг рухсатисиз русча “Приходная школа”га кириб ўқийди. Абай у ерда 3–4 ой ичида бир йиллик ўқув дастурини эгаллашга ҳаракат қилади. У шаҳардаги рус кутубхонасидан китоблар олиб ўқийди. Бу ерда кўпгина рус кишилари билан танишади. Улар ёш Абайнинг рус тилини тез ўрганиб, эркин ўзлаштиришига ёрдамлашадилар. Рус шоирлари ва ёзувчиларининг асарлари билан танишган Абай Арасту, Суқрот, Гегель фалсафасидан баҳраманд бўлади. У Ғарб адабиётининг машҳур классиклари Байрон, Гёте ва бошқаларнинг айрим шеърларини қозоқчага ўгиради. Натижада ёш Абайнинг дунёқараши ўзгара боради. У халқни инсонпарварликка даъват этувчи шеърлар ёза бошлади.\nБироқ, Абайнинг шаҳардаги ўқиши узоққа чўзилмайди. Янги дунё эшигини топиб, ичидаги билим дурдоналардан эндигина баҳраманд бўлаётган Абайни 13 ёшида отаси шаҳардан чақиртириб олади. Қўнонбой ўз мақсадларини амалга ошириш учун энди Абайни ёнида олиб юриб, эл бошқаришни ўргатиши ва унга мансаб олиб бериши керак эди. Абай отасининг раъйига қарши боролмай, айтганига кўнишга мажбур бўлади.\nАбай отасининг ёнига қайтиб келгач, ўзига топширилган вазифаларни баъзан отасининг кўрсатмаси бўйича, баъзан эса юраги буюрганича бажариб юради. Эл ишига аралашгандан кейин, Абай халқ оғзаки ижоди билан ҳам кенг таниша бошлайди ва булар унинг учун иккинчи бир “мактаб” бўлади. Шундай қилиб, Абай эл орасида билимли, ўз халқининг урф-одатлари ҳамда тарихий ва маданий ёдгорликларини яхши биладиган ёшларнинг бири бўлиб танилади ва шуҳрат қозона бошлайди.\nҚозоқ овулларидаги халқнинг турмуш шароити билан танишар экан Абай аҳолининг ниҳоятда оғир аҳволига, ўта қийинчилик билан турмуш кечираётганлигига ич-ичидан ачинади ҳамда уларга хайрихоҳлик билдириб иложи борича ғамхўрлик қилишга тиришади. Абайнинг бундай халқпарварлиги отаси билан ўзи ўртасидаги бир қанча қарама-қаршиликларга сабаб бўлади. Қўнонбой ўғлининг халққа яқинлигини ёқтирмай, унга: “Сен одамларнинг ҳаммасига кулиб гапирасан, ёйилиб оққан сувга ўхшайсан, ёйилиб оққан сувни ит ҳам, қуш ҳам ичади. Кўпчиликдан йироқ юр, шунда бошингга халқ уймалайвермайди”, деб қаттиқ койийди. Шунда Абай: “Қўлида қуроли бор, битта-иккитагагина фойдаси тегадиган чуқурдаги кўлоб сувдан, ўтган-кетганга, кўпчиликка, халққа фойдаси тегадиган ёйилиб оққан сувни афзал деб биламан”, деб жавоб қайтаради.\nОға-султон мансабидаги Қўнонбой ўз қўлидаги ҳуқуқдан керагидан ортиқча фойдаланарди. У қўшни ота уруғлари Жигитек, Букенши ва Жуантаёқ қабилаларининг яхши ерларини тортиб олади. Бундай зўровонлик ва ҳақсизликлар натижасида элдан тинчлик кетади, ўзаро уруш-жанжаллар ва низолар кучаяди. Масалан, Мусақул деган жойдаги қонли тўқнашувда Қўнонбой қўшни Жигитек уруғининг бир неча одамини ўлдиртириб, ўн етти кишини Сибирга сургун қилдиртиради. Кейинчалик Қўнонбой эгаллаб турган лавозимидан туширилиб, Омск шаҳрига терговга чақиртирилади. Жигитек уруғига ерлари қайтариб берилади, лекин орадаги авж олган низолар босилмайди, улар баттар ўчакишадилар. Бу эса кейинчалик Қўнонбой болаларининг бошларига катта кулфатлар олиб келади.\nМашҳур ёзувчи Мухтор Авезов ўзининг тўрт томдан иборат “Абай йўли” роман-эпопеясида Қўнонбойни юқорида келтирганимиздай бой-феодал сифатида салбий образ этиб тасвирлаб, у билан ўғли Абай ўртасидаги қарама-қаршиликларни бўрттириб кўрсатади. Чунки роман бадиий асар бўлгандан кейин бош ва ижобий қаҳрамон сифатида Абайнинг дунёқарашларини янгилик ва отасиникини эса эскилик сарқити этиб таърифлайди. Бу билан адиб ўша даврдаги қозоқ жамиятидаги эски урф-одатлар билан янги удумлар, ўтмиш қолдиқлари билан келажакдаги эзгу мақсадлар ўртасидаги тафовутларни ота-бола орасидаги муносабатлар орқали тасвирлашга ҳаракат қилади.\nКамина 2012 йили Абай туғилиб ўсган ҳозирги Абай туманида бўлиб, унинг уй-музейидаги шоир замондошларининг эсдаликлари билан танишганимда ва бошқа тарихий манбааларда Қўнонбойнинг феодал ва қаттиққўл бўлишига қарамай ўз даврида жуда кўп яхши ва хайрли ишлар қилиб кетганини билдим. Жумладан, Қўнонбой ўз қарамоғидаги овулларда эски мактаблар очиб, болаларни, аввало, ўз уруғига қарашлиларнинг болаларини ўқитиб, саводини чиқаришга ҳаракат қилган. Ўша даврдаги миллий урф-одатларнинг сақланиб қолишига, мавжуд тартибнинг бузилмаслиги учун курашган. Қариган чоғида эса, Маккага сафар қилиб, у ерда ўз ҳисобидан масжид ва меҳмонхона қурдирган.\nАбай 1875 йили Тўбиқти уруғига қарашли Қўнғир-кўкча элига бўлис (ҳоким) бўлиб сайланади. У жойларда ўғрилик, босқинчилик, ўзаро низоларга барҳам беришга, гуноҳкорларга қаттиқ чоралар кўришга уринган. Адолат ўрнатиш орқали у эл ичида тинчлик ўрнатишга ҳаракат қилган. Бироқ, унинг йўлидаги тўсиқлар ва қаршиликлар шунчалик катта ва кўп эдики, булар Абайнинг эзгу мақсадларини амалга оширишига сира имкон бермади ва унинг бу ҳаракатлари зое кетади. Шу сабабдан ҳам у 1878 йили ўз хоҳиши билан бўлисликни топширади. Шундан сўнг унинг устидан ота душманлари Семей уезди ҳокимига кетма-кет шикоят аризалар ёғдирадилар. У икки йил давомида Семей шаҳрига бир неча марта чақиртирилиб, ўн икки хил иш бўйича тергов қилинади. Ёлғон туҳматлардан аранг қутулган Абай 1880 йилнинг баҳорида ўз элига қайтади. Шундай кейин у муттасил бадиий ижод билан шуғулланади.\n1885 йилнинг май ойида Шар дарёсининг бўйидаги Қорамўла деган жойда Семей вилояти генерал-губернатори Цеклинский бошчилигида Семей вилоятига қарашли 5 уезднинг 100 дан ошиқ бий-бўлислари бош қўшган фавқулодда қурултой ўтказилади. Шу қурултойда тўбе бий (бош бий) бўлиб сайланган Абайга “Семей қозоқлари учун жиноят ишларига қарши қонун-қоидалар”ни тайёрлаш топширилади. Абай раҳбарлигидаги комиссия ҳаммаси бўлиб 93 бобдан иборат бўлган ушбу низомни 3 кун ва 3 тунда тайёрлайди. 1886 йили Абай Семей вилояти статистика комитетининг тўлиқ аъзоси этиб сайланади.\nАбайнинг 7 ўғил ва 3 қизи бўлган. Шоир фарзандларининг ҳаммасини ўқитади. Булар орасида Ақилбой ва Мағавия отаси каби шоир бўлиб етишди. Абдураҳмон исмли ўғли эса Петрбургда ўқиб, ўша вақтдаги қозоқ билимдонларининг бири бўлди.\nАбай ўз атрофига шоирлар, қўшиқчилар, адабиёт ихлосмандларини йиғади ва уларга қўлидан келганча кўмаклашади. Абай 1886 йилдан бошлаб рус шоир ва ёзувчилари Пушкин, Лермонтов, Толстой, Салтиков-Шедрин, Некрасов, Крилов ҳамда бошқа рус шоир ва ёзувчиларининг асарларини қозоқ тилига таржима қила бошлайди.\nАбай фаолиятидаги муҳим ишлардан бири ёшларни тарбиялаш бўлди. Шоирлик истеъдоди сезилган ёшларга ўзи мавзу бериб, достонлар ёздириб, ўзи таҳрир қилиб, танқидий мулоҳазаларини билдириб борди. Масалан, у ўғиллари Мағавияга “Меғдат Қосим”, Ақилбойга “Қиссаи Юсуф” достонларини ёзишда йўл-йўриқлар кўрсатиб, ижод билан шуғулланишларига раҳбарлик қилди.\nХIХ асрнинг 90-йилларига келиб отаси Қўнонбойнинг душманлари қайтадан кўтарилиб, унинг ўғилларидан қасд олмоқчи бўлишади. 1890 йили элга бўлис бўлиб ишлаб турган Ўспон билан ота душмани Ўрозбой ўртасида катта жанжал чиқади. Ўспон Семей уездига арз қилгани кетган Ўрозбойни қувиб етади ва уни “қочиб юрган ўғри” деб генерал-губернаторнинг рухсати билан оёқ-қўлини боғлатиб олиб келади. Ўртадаги душманлик авжга чиққан пайтда, яъни 1891 йили Ўспон касал бўлиб, вафот этади. Ўспон ўлимидан кейин унинг душманлари Абайга ёпиша бошлайдилар. Ўспон тутатиб кетган чўғ алангага айланади.\n1894 йилдан бошлаб Абай оиласида фожиали воқеалар содир бўла бошлайди. Шу йили Петрбургдаги ҳарбий билим юртини тугатиб, академияга киришга ҳозирланаётган севикли ўғли Абдураҳмон сил касалига учрайди ва бир йилдан сўнг, 1895 йили Верний (ҳозирги Олма ота) шаҳрида 27 ёшида вафот этади.\nОта душманлари Абайнинг қайғусига қўшилиш ўрнига уни янада турткилай бошлайдилар. Улар 1897 йили Абайнинг уйида, “подшо ҳукуматига қарши бўлган одамлар кўп келади ва ўзи ҳам подшога қарши ишлар билан шуғулланади”, деган айблар билан тинтув уюштирадилар. Лекин полициячилар ҳеч нарса топа олмайди. Уларнинг бу фитнаси натижа бермагач, бошқача чоралар кўришга ўтишади. Ўша йилнинг кузидаги сайлов вақтида улар унга қарши турли бўҳтонлар уюштиришиб, Абайни калтаклашгача бориб етадилар. Бироқ, фитна фош бўлиб, уни уюштирган шахслар жазога тортилади. Бу воқеалар Абайга қаттиқ таъсир қилади. У 1889 йилда ёзган бир шеърида:\nЮрагим менинг қирқ ямоқ,\nХиёнаткор оламдан… –\nдеб, зорланади. Ана шундай аҳволдаги Абайнинг бошига 1904 йили яна бир оғир кулфат тушади. Ўша йилнинг баҳорида таниқли шоир, бир қанча поэмалар муаллифи, Абайнинг севикли ўғли Мағавия касал бўлиб 34 ёшида бевақт вафот этади. Дарди оғирлашган Абай ҳеч ким билан гаплашмай, тўшакда ётиб қолади. Мағавия ўлимидан 40 кун ўтгач, 1904 йилнинг 23 июль куни Абай дунёдан кўз юмади. Унинг жасади Чингизтоғ этакларидаги ўзи охирги йиллари яшаб ўтган Жидебой деган жойга қўйилади.\nАбай бор-йўғи 59 йил яшаган бўлса-да, шу қисқа ва мазмунли умрида қозоқ ёзма адабиёти ва адабий тилига асос солди. Абайнинг ижодий меросини 180 га яқин шеърлари, 3 та поэмаси, 60 дан ортиқ таржималари ва унчалик катта бўлмаган насрий асарлари ташкил этади.\nАбай қозоқ адабий ҳаётига янги юксалиш даврини олиб келди. У шоир, достончи, ёзувчи, таржимон, бастакор, файласуф-олим, гуманист, маърифатчи сифатида ижод қилиб қозоқ классик адабиётининг отаси, қозоқ поэзиясининг асқар тоғи, замонавий мусиқа яратувчиси ва маърифатга йўл бошловчиси даражасига чиқа олди.\nЎзбекистонда ҳам қозоқ халқининг буюк шоири ва мутафаккири Абай Қўнонбоевнинг адабий ижоди юксак баҳоланиб, асарлари ўзбек тилида нашр этилган. Тошкент шаҳрида унинг маҳобатли ҳайкали ўрнатилган ва йирик кўчалардан бирига унинг номи берилган. Шунингдек, унинг номида қўрғонлар, қишлоқлар, маданият ўчоғлари бор.\n2015 йили буюк шоир Абай Қўнонбоев таваллудининг 170 йиллиги республикамиз миқёсида байрам қилинди. У ҳақда “Абай олами” тадқиқот асари, “Абай” асарларидан намуналар китоб ҳолида нашр этилди, оммавий ахборот воситаларида туркум мақолалар чоп этилди. Шунингдек, “Абай – қозоқ ва ўзбек халқининг ёруғ юлдузи” кинофильми суратга олинди. Жойларда эса, Абай ижодига бағишланган фестиваллар, конференциялар, адабий учрашувлар ва мушоиралар ўтказилди.\nҲозирги кунда Абай ижодига қизиқиш янада ортиб бормоқда. Айниқса, Абайнинг умуминсоний қадриятлар ва меҳр-оқибат туйғулари юксак пардаларда тараннум этилган етук бадиий асарлари, ибратли ҳаёти ва ижтимоий фаолияти билан халқларимиз маданияти ривожига қўшган улкан ҳиссаси инобатга олиниб ҳамда халқларимиз орасидаги ўзаро маданий-гуманитар алоқаларни янада ривожлантириш, эл-юртимизни қозоқ адабиётининг улуғ намояндалари ижоди билан кенг таништириш мақсадида жорий йил 13 мартида қабул қилинган Ўзбекистон Республикаси Президентининг “Буюк қозоқ шоири ва мутафаккири Абай Қўнонбоев ижодий меросини кенг ўрганиш ва тарғиб қилиш тўғрисида”ги қарори қардош Қозоғистон халқига, унинг бетакрор адабиёти ва маданиятига, ёруғ келажагига бўлган катта ҳурмат ва ишончнинг ёрқин ифодаси бўлди.\nАбдулла Рустамов – 1948 йилда туғилган. Тошкент давлат университетининг ўзбек филологияси факультетини (ҳозирги ЎзТваАУ) тамомлаган. “Ҳаёт қўшиқлари”, “Соғинч” каби шеърий ҳамда “Абай олами” илмий-тадқиқот китоблари чоп этилган.\n← Аввалги Аввалги Ҳабиб Абдуназар. Ҳужра (ҳикоя)\nКейинги → Кейинги: Асқад Мухтор. Этик (ҳикоя)


Таҳлил: АҚШнинг Афғонистондаги уруши қачон батамом тугайди?\n03 декабр 2021, Тошкент вақти: 03:42\nАҚШнинг сўнгги ҳарбийлари Афғонистонни тарк этишга ҳозирлик кўрмоқда. Шу ўринда савол туғилади: Бу уруш қачон тамомила тугайди?\nАфғонлар учун жавоб аниқ: яқин орада эмас. Жасорати ошган Толибон жанг майдонида ютуқларга эришмоқда ва Кобулдаги ҳукумат билан тинчлик музокаралари тўхтаб қолди. Баъзилар хорижий кучлар чиқиб кетганидан кейин Афғонистонда фуқаролар уруши авж олишидан хавотирда. Кучсизланган бўлса-да, “Исломий давлат” экстремистик тармоғининг афғон бўлими ҳам жонланиши мумкин.\nАҚШ ва Вашингтон раҳбарлигидаги коалиция ҳарбийлари учун уруш якуни нотайин. Гарчи барча жанговар қўшинлар ҳамда 20 йил давомида тўпланган ҳарбий техника тез орада олиб чиқиб кетилса-да, АҚШ Марказий қўмондонлиги раҳбари генерал Фрэнк Маккензи камида сентябрь ойигача афғон кучларини Толибондан ҳимоя қилиш ваколатига эга бўлиб қолади.\nИсмини ошкор қилмаслик шарти билан ҳарбий режалар тафсилотларини сўзлаб берган мудофаа расмийларига кўра, Маккензи буни Афғонистондан ташқарида жойлашган АҚШ ҳарбий учоқларига зарба беришни буюриш орқали амалга ошириши мумкин.\nЖума куни Пентагон АҚШ ҳарбийлари қарийб 20 йил деганда Баграм аэродромини тарк этганини маълум қилди. Ушбу мажмуа Афғонистондаги урушнинг эпицентри бўлиб келаётган эди. Аммо аэродром Афғонистон ҳукуматига ўтказиб берилгани АҚШ ҳарбийларини олиб чиқиб кетишдаги якуний қадам эмас.\nҚуйида уруш якуни ҳақида “Associated Press” агентлиги чоп этган мақола таржимаси билан танишишингиз мумкин.\nЖанговар миссиядан нима қолди?\nАслини олганда, АҚШ қуролли кучлари 2014 йилдан бери Афғонистондаги қуруқликдаги жангларда қатнашгани йўқ. Аммо аксилтеррор қўшинлар экстремистларни таъқиб қилиб, уларга зарба бериб келади, шу жумладан, Афғонистонда жойлашган учоқлар ёрдамида. Ушбу учоқлар энди йўқ. Бундан нари бу каби зарбалар ва афғон кучлари учун ҳар қандай моддий-техник ёрдам мамлакат ташқарисидан берилади.\nАфғонистон ичида АҚШ аскарлари энди афғон кучларини ўқитмайди ёки уларга кўрсатма бермайди. АҚШ элчихонасидаги 650 аскардан иборат хавфсизлик контингенти америкалик дипломатларни ҳимоя қилишда давом этади. Шунингдек, улар Кобул халқаро аэропорти хавфсизлигини таъминлашга ёрдам беришлари мумкин. Туркия аэропорт хавфсизлигини таъминлаш бўйича ҳозирги миссиясини давом эттириши кутилмоқда, аммо Маккензи сентябрга қадар ушбу миссияга ёрдам бериш учун яна 300 га яқин қўшинни сақлаб қолиш ваколатига эга.\nШунингдек, АҚШ ҳарбийларидан махсус иммиграция визасини олишга уринаётган афғонистонликларни эвакуация қилишга ёрдам беришни сўрашлари мумкин, гарчи Давлат департаменти уларни фуқаровий самолётлар ёрдамида олиб чиқиб кетишни режалаётган бўлса-да. Оқ уй АҚШнинг уруш ҳаракатларига ёрдам берган ва шу тариқа Толибон таъқиб қилиши мумкин бўлган афғонистонликларни ортда қолдиришдан хавотирда.\nПрезидент Жо Байден апрель ойида АҚШ урушини тугатиш тўғрисида қарор чиқарар экан, Пентагонга 11 сентябргача ҳарбийларни олиб чиқиб кетишни буюрди. Жума куни Пентагон ҳарбийларни олиб чиқиб кетишни август ойининг охирига қадар тамомлаш режалаштирилаётганини билдирди. Айни дамда Кобулдаги масъул армия генерали Скотт Миллер ҳарбийларни олиб чиқиб кетиш амалиётини деярли якунлади. Бугунга қадар мамлакатдан барча ҳарбий техника олиб чиқиб кетилди ва мамлакатда оз сонли аскар қолди.\nПентагоннинг маълум қилишича, Миллер яна бир неча ҳафта давомида қўмондон бўлиб қолиши кутилмоқда. Аммо у шу ой Афғонистонни тарк этса, бу АҚШ уруши тугаганини англатадими? Мамлакатда сентябргача 950 нафаргача АҚШ ҳарбийси қолиши ва ҳаво ҳужумлари давом этиши мумкинлигини ҳисобга олсак, жавоб “йўқ” экани эҳтимол.\nУрушлар қандай тугайди?\nАфғонистондаги урушдан фарқли ўлароқ, баъзи урушлар тантана билан тугаган. Биринчи жаҳон уруши 1918 йилнинг 11 ноябрида Германия билан сулҳ имзоланиши ва кейинчалик Версаль шартномаси имзоланиши билан тугаган.\nИккинчи жаҳон уруши 1945 йилнинг май ойида Германия таслим бўлиши билан тугаган. Бу кун Ғарбда “Европада Ғалаба” (Victory in Europe Day, VE ёки V-E Day) ўлароқ нишонланади. Россияда ва айрим собиқ совет мамлакатларида эса Иккинчи жаҳон урушининг шарқий фронтида содир бўлган уруш “Улуғ ватан уруши” ўлароқ маълум ва ундаги ғалаба кенг нишонланади. Германия таслим бўлганидан кейин бир неча ой отгач, АҚШ Хиросима ва Нагасакини бомбардимон қилди ва Япония таслим бўлди. Бу кун Ғарбда “Япония устидан ғалаба” (Victory over Japan Day, V-J Day) куни ўлароқ нишонланди.\nКореяда 1953 йил июлида имзоланган сулҳ икки Корея ўртасидаги урушга барҳам берган, техник жиҳатдан уруш расман тўхтатилмаган бўлса ҳам, балки вақтинча тўхтатилган. Сабаби ҳанузгача тинчлик шартномаси имзолангани йўқ.\nБошқа урушлар якуни эса узил-кесил бўлмаган. 1973 йилда АҚШ Вьетнамдан ўз қўшинларини олиб чиқиб кетган. Кўпчилик қарийб 20 йилга чўзилган бу урушни муваффақиятсиз уруш деб ҳисоблайди. 2011 йилда АҚШ қўшинлари карвонлари Ироқдан олиб чиқиб кетилар экан, тантанали маросим уюштирилди. Аммо орадан атиги уч йил ўтиб, Америка қўшинлари “Исломий давлат” жангарилари ҳужумлари ортидан барбод бўлган Ироқ қўшинларига ёрдам бериш учун мамлакатга қайтди.\nҒалабами ёки мағлубият?\nАмериканинг Афғонистондаги уруши ўз якунига яқинлашар экан, на таслим бўлиш шартномаси, на тинчлик шартномаси, на якуний ғалаба ва на қатъий мағлубият бўлмайди. Байденнинг айтишича, АҚШ кучлари “ал-Қоида”ни йўқ қилиб, 2001 йил 11 сентябрдаги терактлар ташкилотчиси деб ҳисобланадиган Усома бин Лодинни ўлдиргани етарлидир.\nСўнгги пайтларда Афғонистонда зўравонлик авж олди. Толибоннинг афғон кучлари ва тинч аҳолига қарши ҳужумлари кўпайди ва гуруҳ 100 дан ортиқ туман марказини эгаллаб олди. Пентагон раҳбарлари Афғонистон ҳукумати ва мамлакат хавфсизлик кучлари яқин икки йил ичида қулаши эҳтимоли “ўртача” эканини айтмоқда.\nАҚШ раҳбарлари Афғонистонда тинчлик ўрнатишнинг ягона йўли музокаралар орқали келишувга эришиш эканини айтиб келади. Собиқ президент Дональд Трамп маъмурияти толиблар билан 2020 йил февралида битим имзолади. Унга кўра, АҚШ 2021 йил майига қадар ўз қўшинларини олиб чиқиб кетиш керак эди. Толибон эса бир неча мажбуриятни, шу жумладан, Афғонистон Америкага қарши ҳужумлар майдонига айланишига йўл қўймаслик мажбуриятини ўз зиммасига олди.\nАҚШ расмийларининг айтишича, АҚШ ҳарбийлари олиб чиқиб кетилаётган бўлишига қарамай, Толибон ўз мажбуриятларини тўлиқ бажармаяпти.\nНАТОнинг Афғонистон хавфсизлик кучларини ўқитиш, маслаҳат бериш ва уларга ёрдам бериш учун тузилган “Қатъий қўллаб-қувватлаш” миссияси 2015 йилда, яъни АҚШ етакчилигидаги жанговар миссия тугагани эълон қилинган йилда иш бошлаган. Ўшанда хавфсизлик учун жавобгарлик Афғонистон зиммасига юкланди, мамлакат армияси АҚШнинг миллиардлаб доллар ёрдамига қарам бўлиб қолди.\nУруш энг қизғин давом этаётган паллада Афғонистонда 50 та НАТО ва ҳамкор давлат юборган 130 мингдан ортиқ қўшин бор эди. Бу кўрсаткич “Қатъиятли қўллаб-қувватлаш” миссияси бошланганда 10 мингга тушиб қолган эди. Жорий ҳафта ҳолатига кўра, аксар альянс давлати ўз қўшинларини Афғонистондан олиб чиқиб кетди.\nБаъзилар уруш НАТО миссияси тугаганидан кейин бутунлай тугашини айтмоқда. Аммо НАТО миссияси яна бир неча ойга чўзилиши айтилмоқда.\nАҚШ қўшинлари Афғонистондан олиб чиқиб кетилаётгани террорчиликка қарши уруш тугаганини англатмайди. АҚШ “ал-Қоида” ёки Афғонистондаги бошқа террорчи гуруҳлар АҚШга таҳдид солса, уларга қарши зарба бериш ваколатини сақлаб қолишини аниқ айтган.


Туркияда сиёсий бўҳрон чуқурлашар экан, мамлакат ҳукумати аъзолари бирин-кетин истеъфо беришда давом этаяпти.\nТурк расмийлари бу чорани бош вазир Эжеветни истеъфога чиқишга ундаш мақсадида қўллашмоқда.\nКуни кеча Туркия ҳукуматидаги 3 вазир истеъфо берган. Улар орасида Туркия бош вазири ўринбосари Ҳусамеддин Ўзкан ҳам бор. Олинган маълумотларга қараганда, шу пайтгача мамлакат парламентини ҳам 22 депутат тарк этган.\nБош вазир эса ўз соғлиғи билан боғлиқ муаммоларга қарамай, ҳокимиятда қолишга ҳаракат қилмоқда. Ваҳоланки, Эжевит май ойида икки марта шифохонада даволаниб чиқишга мажбур бўлган эди. Туркия бош вазири ҳозир 77 ёшда.


Бердақ атындағы Қарақалпақ мәмлекетлик университети - «Қарақалпақ университети» газетасы\n1976-жылы университет шөлкемлестирилген пайытта «Нөкис университети» газетасы шөлкемлестирилип өз оқыўшылары қолына жетип барды. Дәслепки жыллары газетаның шығыў процессинде шайыр, жазыўшы журналистлерден - Ә.Тәжимуратов, К.Мәмбетов, Х.Сапаров, Т.П.Мулик, А.Нәжимов, Г.Есемуратова, Н.Волосатова, И.Ахмедова, Қ.Жәримбетовлар редакторлық етти. Газетаның жуўаплы редактор ўазыйпасын Б.Ибрагимов, Б.Генжемуратовлар атқарған. Газета университет турмысында жүз берип атырған ўақыялар менен биргеликте дүнья жүзи илими, билимлендириў, университетлердеги оқыў процеси, илимий байланыслар, профессор-оқытыўшылардың жаңа илимий изленислери, студентлер турмысынан мағлыўматлар жәриялап барды. Буннан тысқары ҳәр жылы абитуриентлерди университетке қабыллаў пайытында арнаўлы сан шығарып, қәнигеликлер ҳаққында бай, керекли мағлыўматларды, фото сүўретлерди жәриялап барды. Бул санды шығарыўға ҳәр бир факультеттиң деканы жуўапкер етип бекитилди. Арнаўлы санды таярлаўға О.Айтмуратов, Л.П.Соломатина, Ж.Қутлымуратов, М.Якупов, А.Жаримбетов, Қ.Найымов ҳәм басқалар белсендилик пенен қатнасты. Редакцияның техникалық хызметкерлеринен Б.Изиқулов, С.Бекжанов, А.Тен, Г.Маукешовлар газетаның сапалы шығыўына үлес қосты. Өткен әсирдиң 80-жылларының ақырына келип газетаның жарық көриўи үзилиске түсти.\n90-жыллардың ақырында газета және жарық көре баслады. Солай етип, 1999-жылы 1-июль күни газета «Қарақалпақ университети» деген атамада баспадан шыға баслады.\nГазетаға 1999-жылдан баслап Минажатдин Қутлымуратов (1999-2003), соңынан Аймурза Алламбергенов (2003-2005), Тамара Машарипова (2005-2007), Жеткербай Өтегенов (2007-2011) редакторлық еткен болса 2012-жылдан баслап Ҳүрмет Атажанов басшылық етип келмекте. Усы жыллар ишинде газета редакциясында Байжан Узақов, Шарап Хожанов, Бердақ Қулбаев, Дилфуза Дагарова, Нурсулыў Ҳамидуллаева, Полат Өтениязов, Жамила Жаримбетова, Диларам Ержановалар.